Syarikat Hindia Timur Belanda – Syarikat Yang Terkaya Dalam Sejarah

Apabila anda memikirkan syarikat berjuta-juta dolar dengan saiz yang luas, nama Amazon, Apple, dan Alibaba mungkin terlintas di fikiran. Tetapi beberapa ratus tahun yang lalu, ada satu syarikat bernilai lebih tinggi daripada gabungan 20 syarikat moden pada hari ini.

Dalam nilai hari ini, ia mempunyai nilai yang mencecah hampir separuh daripada KDNK A.S. Dan saiz ibu pejabatnya sahaja merangkumi seluruh kota, atau sebuah bandar yang kini boleh menempatkan 10 juta orang.

Syarikat itu ialah Vereenigde Oostindische Compagnie (VOC) – dalam bahasa Inggeris, yang dikenali sebagai Dutch East India Company, yang bermaksud Syarikat Hindia Timur Belanda. Sangat menarik untuk melihat bagaimana dominasi VOC dan bagaimana dengan satu syarikat berjaya menggerakkan Zaman Emas Belanda, yang menyebabkan revolusi Tulipmania, dan menciptakan kota besar di Asia Tenggara.

Dari perspektif penjualan dan pemasaran, syarikat ini merupakan yang pertama mencipta logo dan penjenamaan korporat. VOC juga adalah adalah syarikat pertama yang menjual sahamnya sendiri, selain menjadi pusat pengedaran global (sebelum wujudnya Amazon) pertama di dunia juga sehingga melonjakkan VOC menjadi gergasi global.

Tanpa syarikat ini, tak mungkin kita melihat kewujudan syarikat-syarikat mega yang terdapat di Silicon Valley, Amerika Syarikat hari ini yang penubuhan mereka, berinspirasikan asas yang ditinggalkan oleh VOC.

Permulaan Kepada Sejarah Awal Penubuhan VOC

VOC ditubuhkan pada tahun 1602 sebagai syarikat perdagangan untuk memudahkan perdagangan antara Eropah dan Asia. Ini adalah sebagai tindak balas kepada Inggeris, yang telah membentuk Syarikat Hindia Timur Inggeris pada tahun 1600.

Syarikat perdagangan ini adalah yang pertama seumpamanya di Eropah, kerana sebelum itu sebarang ekspedisi perdagangan dari Eropah ke Asia akan menjadi usaha tunggal dan perniagaannya akan dibubarkan sebaik pulang dan urusan perdagangan itu selesai.

Kerajaan UK pada masa itu memutuskan untuk mengumpulkan sumber daya mereka dan membentuk kartel untuk menyediakan peluang perdagangan yang berterusan. Oleh itu, pemerintah Belanda mengikutinya dan mengizinkan VOC untuk mewujudkan monopoli, yang akan dikuasainya selama 200 tahun.

VOC adalah syarikat multinasional pertama, dibiayai oleh saham yang kini menjadi asas penubuhan bursa saham moden pertama. Ia juga membangunkan logo yang dianggap sebagai logo korporat pertama dalam sejarah – seperti yang dapat dilihat pada bendera VOC.

Logo ini terpampang tidak hanya pada bendera, tetapi juga pada meriam dan syiling dalam bentuk penjenamaan korporat yang pertama. Logo itu tidak berubah selama hampir 200 tahun – satu prestasi yang tidak banyak dapat dicapai oleh kebanyakan syarikat. Pada saat penubuhannya, VOC juga diberi kekuatan untuk membangun benteng, menjaga pasukan, dan membuat perjanjian, dan memberikannya kekuatan tentera.

VOC mendirikan pangkalan perdagangan pertamanya di Banten (Batavia), Indonesia pada tahun 1619 ketika Jan Pietersz Coen sedang berebutkan sebuah pelabuhan. Jan membina kubu besar di lokasi – Istana Batavia, dengan bengkel, gudang, dan kediaman untuk kakitangan syarikat. Selama dekad berikutnya, VOC menjajah lebih banyak pulau di Indonesia dan dengan segera mengusahakan ladang cenhkeh dan pala yang luas di rantau ini yang digunakan untuk dieksport.

Kapal Belanda yang membawa bekalan dari Eropah akan membuat perjalanan dari Belanda ke Batavia. Bekalan ini kemudian diedarkan dan diperdagangkan ke seluruh Asia. Ini adalah salah satu pusat pengedaran besar pertama di dunia. Kuasa VOC cepat tersebar. Mereka adalah satu-satunya entiti dari Eropah yang dibenarkan berdagang dengan Jepun.

Dari sini, mereka memperoleh perak dan tembaga. Ini kemudian diperdagangkan untuk sutera, kapas, porselin, dan tekstil dari China dan India. Mereka juga menerima rempah yang sangat diperlukan untuk dibawa pulang ke Eropah. VOC bukan hanya sekadar mencari dan menjual barang – VOC juga berperanan dalam memperkenalkan idea dan teknologi Eropah ke Asia.

Dengan Batavia menjadi hab global untuk VOC, telah banyak bandar pelabuhan kecil berkembang secepat syarikat itu.

Tulip Mania

Tulip pertama kali tiba di Eropah Barat pada akhir 1500-an, ianya diimport dari Turki dan ianya sangat diinginkan. Kerana ia kelihatan berbeza dari bunga lain yang terdapat di benua itu, bunga itu segera dilihat sebagai simbol status.

Bunga tulip adalah bunga yang rapuh dan sukar ditanam. Pada awal tahun 1630-an, Belanda telah menemui cara untuk menanam bunga tulip dan mengurangkan masa penanaman dari pembenihan ke bunga dari tujuh hingga 10 tahun menjadi hanya satu tahun. Dikenal sebagai “broken TULIPS” kerana penampilannya yang berbintik-bintik dan bergaris, ia memicu ekonomi yang pesat bagi Belanda.

Menjelang tahun 1636, mentol tulip menjadi produk eksport keempat terkemuka di Belanda, dan harga bunga tulip melambung tinggi. Dengan wang hari ini, bunga tulip paling berharga berharga lebih dari $750,000. Permintaan untuk perdagangan bunga tulip begitu besar sehingga beberapa mentol tulip dilaporkan bertukar tangan 10 kali dalam sehari. Bunga tulip itu sangat berharga sehingga pemilik harus didaftarkan dan mempunyai dokumen untuk membuktikan hak milik.

Tulip ni adalah seperti Bitcoin hari ini, menghasilkan banyak wang dengan cepat untuk orang. VOC berada di pusat Tulipmania, dengan kapalnya membawa tulip ke seluruh dunia. Oleh kerana itu, pada tahun 1637, pada puncaknya, saham syarikat meningkat kepda 1,200%, menjadikan syarikat itu berjumlah 78 juta guild Belanda. Dalam angka hari ini, ianya bernilai kira-kira $7.9 trilion, bersamaan dengan gabungan KDNK Jerman, UK, dan Perancis. Atau lapan kali ukuran Amazon.

Pada akhir tahun 1637, pasaran tulip jatuh, menyebabkan banyak kekayaan hilang. VOC, bagaimanapun, telah memaksimumkan peluang dan muncul dengan lebih kuat dari segi kewangan dan bersiap-sedia untuk mengembangkan lagi pernigaan mereka. Dengan Amsterdam sebagai hab komersial dunia, ini adalah Zaman Emas Belanda, dan tiada tanda untuk VOC berhenti.

Pengembangan Global

Dengan lebih banyak dana daripada sebelumnya, VOC membina pos perdagangannya. Pada tahun 1640, syarikat VOC memperluas jangkauannya ke Ceylon (sekarang Sri Lanka), yang sebelumnya dikuasai oleh Portugis. Perluasan globalnya yang berterusan merangkumi pos perdagangan di Cape of Good Hope di Afrika selatan, Parsi, Bengal, Melaka, Siam, Formosa (Taiwan), Malabar, dan banyak lagi.

Menjelang tahun 1860, VOC mempunyai 40 kapal p3rang, 150 kapal dagang, dan 10,000 tentera profesional, serta pekerja dan rakyat yang tidak terhitung jumlahnya. VOC adalah syarikat terbesar dan terkaya di dunia. Tetapi apa yang mereka tidak tahu ialah semuanya akan runtuh pada 1670.

Raja India yang Menjatuhkan Syarikat

Pada tahun 1672, p3rang Anglo-Dutch Ketiga bermula antara Belanda dan Inggeris. P3rang berlangsung selama dua tahun; selama itu, VOC dicegah berniaga di Eropah. Ini membolehkan pesaing seperti Syarikat Hindia Timur Perancis dan Syarikat India Timur Denmark memasuki wilayah ini.

Selama 60 tahun ke depan, ianya tampak seperti satu percaturan di rantau ini apabila terdapat pelbagai syarikat menukar pos perdagangan, mencuba produk yang berbeza, dan menarik diri dari kawasan tertentu. Walaupun VOC masih berdagang dengan keuntungan, ia tidak mempunyai monopoli wilayah yang permah dinikmati sebelumnya.

Pukulan besar terhadap VOC berlaku pada 10 Ogos 1741, dalam Pertempuran Colachel. Beberapa hari sebelumnya, ekspedisi Belanda sebanyak 14 kapal mendarat di Colachel di selatan India.

Setelah sampai di darat, mereka mulai merebut kampung, menjarah, dan menghancurkan wilayah tersebut. Rancangan Belanda adalah untuk menguasai seluruh kawasan, yang memiliki “emas hitam” pada masa itu – iaitu lada, yang merupakan produk yang sangat menguntungkan.

Sementara menunggu bantuan ketenteraan, tentera Belanda berada di dalam Benteng Colachel. Marthanda Varma, raja pada wilayah itu pula, memutuskan ini adalah masa untuk menyerang kembali dengan mengepung kubu, tentera dari Kerajaan Travancore pada waktu itu telah berjaya memerangkap Belanda. Mereka tidak mempunyai cara untuk mendapatkan lebih banyak peluru atau makanan, dan menyebabkan tentera Belanda tewas.

Akhirnya Belanda menyerah kalah, dan ianya merupakan kekalahan ketenteraan pertama Eropah kepada Kerajaan Asia. Pertempuran Colachel terbukti membawa malapetaka kepada VOC. Kejatuhan VOC bermula dari situ. Batavia misalnya yang merupakan kebanggaan dan kegembiraan VOC – telah berubah dari kelebihan yang besar menjadi kelemahan yang ketara.

Untuk semua kapal berhenti di Batavia, ianya akan memakan masa yang sangat lama dan wang yang banyak. Ini membuatkan esaing menghantar barang terus dari China ke Eropah, tidak memilih berhenti di Batavia. Lantaran itu, sistem logistik dan pengedaran VOC menjadi sangat tidak cekap. Ia gagal mengikuti perubahan zaman.

VOC masih meneruskan perdagangannya sehingalah berakhir pada 31 Disember 1799, VOC berhenti berdagang. Sejarah yang berlangsung selama 200 tahun – yang pada satu tahap telah berjaya mencipta syarikat dengan nilai yang begitu tinggi sehingga tidak dapat ditandingi sejak itu, akhirnya telah tamat. Dan kota Batavia yang menjadi markas kepada VOC, dikenali sebagai Jakarta pada hari ini.


Kisah Uthmaniyah Membina Laluan Kereta Api Ke Mekah Dan Madinah

Dibina atas perintah penguasa Uthmaniyah, Sultan Abdülhamid II, Kereta Api Hejaz menawarkan kaedah yang lebih moden untuk mengangkut jemaah haji ke Mekah dan Madinah bagi memendekkan tempoh perjalanan yang panjang ditempuh oleh para jemaah melalui kaedah lama menaiki unta mengikut rombongan kabilah. Pembinaan landasan kereta api ini juga berhasrat untuk mengeratkan hubungan di dunia Islam.

Sultan Abdülhamid II yang juga dikenali sebagai Sultan Abdülhamid Han atau Khalifah Abdülhamid dilahirkan di Istanbul pada 21 September 1842 sebagai seorang Shahzade (putera raja) kepada Sultan Abdülmecid I dan Tirimüjgan Kadın. Abdülhamid membesar dari zaman kanak-kanak dan zaman remajanya melalui era Tanzimat (yang digelar sebagai era reformasi) Empayar Uthmaniyah.

Baginda menaiki takhta pada 31 Ogos 1876 sebagai calon yang ‘direstui’ oleh pihak negara terpendam British yang berada di dalam struktur pemerintahan Uthmaniyah dengan sangkaan bahawa Abdülhamid adalah seorang pendokong fahaman liberal. Abdülhamid menaiki takhta menggantikan abangnya yang terpaksa diturunkan takhta kerana masalah mental.

Abdülhamid kini dianggap sebagai sultan Uthmaniyah terakhir yang benar-benar memiliki kuasa mutlak sendiri memandangkan dia adalah sultan dan khalifah Uthmaniyah terakhir yang lantang melawan arus reformasi sistem di Turki yang dibawa oleh pengaruh dari barat.

Abdülhamid juga meneruskan perjuangan bapa saudaranya yang juga bekas sultan yang m4ti secara kontroversi iaitu Sultan Abdülaziz dalam usaha menghalang penularan teori Darwinisme yang turut tersebar di kalangan para bangsawan Uthmaniyah.

Abdülhamid adalah seorang yang sangat cerdas dan sangat mahir memanipulasi permainan politik sehinggakan dia berjaya mempermainkan pihak negara terpendam yang mengangkatnya sebagai Sultan dengan mengelak dari janjinya untuk membuka kembali sistem parlimen di bawah berperlembagaan.

Baginda dianggap oleh tokoh-tokoh sezaman dan sejawatnya sebagai seorang sultan yang sangat bijak berpolitik. Sebagai contoh, bekas Canselor Jerman, Otto Von Bismarck dilaporkan pernah membuat kenyataan berikut:

“Dari seluruh kebijaksanaan yang ada di Eropah, 90% ada pada Abdülhamid II, 5% ada pada aku, dan 5% lagi ada pada orang lain.”

Pemerintahan Sultan Abdülhamid II boleh dikatakan sebagai zaman yang paling sukar dan penuh cabaran dalam sejarah Khilafah Uthmaniyah dan baginda dikreditkan atas peranannya mengekalkan usia pemerintahan Empayar Uthmaniyah selama 30 tahun, dikatakan, jika Abdülhamid tidak pernah menaiki takhta, kemungkinan Uthmaniyah telah terbubar lebih awal lagi.

Lebih-lebih lagi, kebangkitan semangat nasionalisme di wilayah-wilayah yang berbeza dalam Empayar Uthmaniyah telah dicetuskan oleh berbagai kuasa kolonial untuk melemahkan Uthmaniyah secara strategik dari dalam, yang akhirnya mencipta berbagai fitnah terhadap kerajaan lalu membangkitkan pember0ntakan atas nama kemerdekaan. (rancangan yang akhirnya berjaya).

Salah satu kuasa kolonial yang boleh dikatakan kuasa penj4jah yang paling efektif dan aktif dalam menjatuhkan Uthmaniyah adalah Inggeris, mereka berperanan penting dalam memupuk semangat nasionalisme Arab melalui usaha tokoh terkemuka seperti Lawrence of Arabia yang terkenal dengan peranannya dalam memastikan projek landasan kereta api Hejaz akhirnya tidak mencapai matlamatnya melalui kerja-kerja sab0taj dan meletvpkan landasan dan kereta api di beberapa bahagian.

Sultan Abdülhamid II mengangkat dasar “pan-Islam” bagi menentang campur tangan Barat dalam urusan Uthmaniyah dan rasa kesatuan yang ingin dipupuknya dizahirkan melalui pembinaan landasan kereta api Hejaz.

Aspirasi

Cadangan laluan perjalanan kereta api Hejaz ialah bermula dari Istanbul melalui Syria, Palestin dan melintasi sebahagian besar gurun Arab, kemudian akan berakhir dengan tiba di Makkah. Projek kereta api ini menjadi aspirasi utama Sultan Abdülhamid II di atas dua sebab:

Ia juga direka sebagai perancangan untuk memperkuatkan empayar secara ketenter4an dan memperkukuhkan penguasaan Uthmaniyah ke atas semenanjung Arab di mana ia akan memungkinkan pasukan tenter4 sokongan boleh tiba di Tanah Suci Mekah dan Madinah dalam jangka masa yang singkat sekiranya diser4ng mvsuh.

Abdülhamid meletakkan kepentingan yang paling utama terhadap dua tapak paling suci bagi umat Islam iaitu Mekah dan Madinah. Ia dimulakan dengan kerja-kerja pengubahsuaian di Mekah dan Madinah untuk mengelakkan banjir, dan kemudian laluan perjalanan jemaah Haji juga dititikberatkan dengan hospital dan berek dibina sebagai perhentian di sepanjang laluan untuk jemaah Haji.

Hampir keseluruhan umat Islam dari seluruh dunia mengirim harta kekayaan dan wang simpanan mereka sendiri bagi menyokong usaha Sultan Abdülhamid II ini termasuk majoriti yang beragama Islam di ibu kota Istanbul dan juga Muslim minoriti dari wilayah Balkan seperti Bosnia.

Umat Islam yang tinggal di luar wilayah Uthmaniyah memberikan sumbangan mereka yang besar melalui kedutaan Uthmaniyah di negara yang diduduki. Dari Maghribi, Mesir, India, Afrika Selatan dan Kazan, bahkan di Tanah Melayu dan semua tanah Islam yang dij4jah sebagai koloni oleh Eropah serta seluruh dunia Islam berlumba-lumba untuk menyumbang kepada usaha ini.

Sambutan yang tinggi dalam kempen menderma ke arah merealisasikan projek kereta api ini walaupun berada di tengah-tengah penj4jahan terhadap berbagai tanah umat Islam, menjadikan projek ini sebagai projek yang tidak pernah lagi mampu ditandingi dari segi semangat kesatuan dan kesetiaan umat Islam terhadap Khalifah, malahan penduduk minoriti bukan Islam yang tinggal di Empayar Uthmaniyah turut sukarela menyumbang harta untuk projek kereta api Hejaz.

Kereta Api Hejaz adalah landasan kereta api berukuran sempit (lebih kecil dari kereta api biasa pada waktu itu) dan seperti yang disebutkan di atas, ia direka untuk melakukan perjalanan dari Damsyik ke Makkah, melalui wilayah Hejaz di Arab (Arab Saudi hari ini) dengan laluan cabang ke Haifa (di Palestin) di Laut Mediterranean.

Itu adalah sebahagian daripada rangkaian kereta api Uthmaniyah secara keseluruhan dan tujuan asalnya adalah untuk mengembangkan laluan dari Terminal Haydarpaşa di Istanbul di luar Damsyik ke kota suci Mekah sehingga menghubungkan Istanbul ke Madinah, Mekah dan Yaman melalui Damsyik.

Ia dilancarkan di Damsyik pada 1 September 1900 dan empat tahun kemudian, landasan kereta api telah mencapai sejauh 460 kilometer dan sampai ke kota Ma’an di Jordan moden. Menjelang 1 September 1908 (lapan tahun kemudian), ia berjaya sampai ke tanah Nabi Muhammad S.A.W. di Madinah. Malangnya, rangkaian landasan kereta api Ḥejaz tidak pernah disiapkan dengan sempurna dan tidak sampai ke Mekah kerana tercetusnya Per4ng Dunia Pertama.

Sejak awal permulaannya  lagi, kereta api Hejaz sering diser4ng oleh berbagai suku Arab dan Badwi yang memandang projek ini sebagai satu ancaman terhadap cara hidup nomad dan kepentingan perniagaan serta kedaulatan mereka. Ini termasuk tokoh-tokoh seperti Faisal Bin Hussein (kemudian bersekutu dengan Inggeris).

Kereta api Hejaz juga diser4ng oleh Inggeris melalui bantuan Lawrence of Arabia (pegawai British dan pakar strategik T.E. Lawrence) dan pelbagai orang Arab yang bersekutu dengan Inggeris semasa pemberontakan Arab menentang Uthmaniyah.  Mereka mengeb0m beberapa bahagian landasan kereta api Hejaz untuk menghentikan keupayaan mobiliti tenter4 Uthmaniyah menghantar b4la bantuan.

Seperti disebutkan sebelumnya, Kereta Api Hejaz tidak pernah selesai kerana tercetusnya Per4ng Dunia Pertama. Setelah Sultan Abdülhamid II digulingkan dari takhta pada tahun 1908 oleh Kaum Turki Muda, nama kereta api itu berubah dari Kereta Api Hamidiye-Hejaz kepada Kereta Api Hejaz. Selepas kejatuhan Abdülhamid II, Uthmaniyah tidak lagi berpengaruh kerana pengganti yang menduduki takhta seterusnya tidak memiliki kekuatan yang mutlak atau tidak mengikut jejak langkah Abdülhamid.

Oleh itu kumpulan Turki Muda secara efektif berjaya menguasai pemerintahan Uthmaniyah dengan membentuk Jawatankuasa Kemajuan Dan Kesatuan (C.U.P.) sebagai pemerintah de facto semasa tahun-tahun terakhir Empayar Uthmaniyah, ini secara tidak langsung telah memansuhkan fungsi Sultan dan Khalifah secara ‘tidak rasmi’ sebelum Kesultanan Uthmaniyah dibubarkan sepenuhnya pada tahun 1922 dan diikuti dengan pembubaran Khilafah Uthmaniyah pada tahun 1924 oleh Mustafa Kemal Ataturk.

Jadi, secara teknikalnya Uthmaniyah telah jatuh seawal zaman Turki Muda bangkit lagi jika kita melihat dari saat Abdülhamid selaku Sultan terakhir berkuasa mutlak dijatuhkan.

Dengan semua peristiwa ini berlaku dalam jangka waktu yang singkat, projek landasan kereta api Hejaz menjadi kenangan yang direnung kembali, iaitu warisan dan matlamat yang dimaksudkan bersama dengan pengasasnya (Abdülhamid II) sehingga ia menjadi satu usaha penyatuan dengan hasilnya yang menyedihkan dan baru hendak membuka mata umat Islam pada hari ini.

Semoga warisan dan usaha Sultan Abdülhamid II terus dikenang dan disebarkan kepada generasi akan datang, dan semoga dikurniakan kedudukan yang terpuji di sisi Allah serta diampunkan segala kesilapan dan dosa mereka. Aamiin Ya Rabb al Aamiin.

RUJUKAN:

Tourret, R. (1989). Hedjaz Railway. Tourret Publishing.


Benarkah Menara Condong Pisa Akan Runtuh?

Dalam filem Ocean’s Twelve, Rusty (Brad Pitt) mencadangkan kepada krew rompakan agar menaikkan bangunan sasaran mereka di Amsterdam sebelum rompakan dilakukan. Apabila ada membantah dan menganggapnya sebagai mustahil, Reuben (Elliot Gould) mengingatkan mereka tentang Menara Condong Pisa. Menara ini menjadi simbol kejuruteraan manusia yang dianggap mustahil tetapi apakah ia akan runtuh?

Persoalan ini menghantui para pembinanya sejak proses pembinaan bermula pada 1173. Menara yang dibina dalam kawasan Piazza del Duomo atau Dataran Katedral itu sudah menunjukkan kecenderungannya untuk condong ke arah selatan. Pelakunya diketahui mereka: pergerakan tanah lembut di bawah asas menara berkenaan yang terhasil akibat paras muka air tanah yang tinggi.

Lantas, sebarang perancangan untuk menjadikan ia sebagai menara loceng untuk Katedral Pisa ini perlu disemak segera bagi menjadikan ia satu realiti. Ini mendorong para pembinanya membina setiap tingkat menara mengikut sudut darjah tertentu bagi mengurangkan kecondongannya. Malangnya, apa yang diharap tidak berlaku dan menjadikan ia lebih condong.

Justeru, jika para pembaca perasan, kecondongannya sedikit mirip bentuk pisang. Keadaan ini juga tidak dibantu dengan proses pembinaan dihentikan seketika berikutan konflik bersenjata di Eropah dalam tempoh 200 tahun pembinaannya. Ini termasuk Perang Venice-Byzantine pada 1177 dan Perang Venice-Genoa.

Menjelang tahun 1370, barulah Menara Condong Pisa siap dibina dengan darjah kecondongan 1.6 darjah. Ia ibarat silinder kosong yang mencapai ketinggian 60 meter. Struktur menaranya yang terdiri daripada serpihan batu dan mortar disokong oleh batu marmar, kekubah dan tiang-tiang.

Disebabkan bentuknya yang aneh, ia menjadi bualan orang ramai termasuk warga asing selama beratus-ratus tahun. Ia hampir saja menjadi runtuhan semasa Perang Dunia Kedua (WWII) jika tidak kerana tindakan seorang sarjan tentera Amerika Syarikat bernama Leon Weckstein.

Semasa WWII memasuki fasa-fasa terakhir, rejim Jerman dikatakan menggunakan Menara Condong Pisa sebagai pusat peninjauan pergerakan tentera. Lantas, tentera Bersekutu mahu menghapuskan kelebihan itu dengan memusnahkan monumen bersejarah Itali itu menerusi artileri. Tetapi sebaik Weckstein melihat keindahan Menara Condong Pisa, dia mengarahkan serangan tersebut dihentikan serta-merta.

Tetapi menara ini berdepan masalah besar apabila kecondongannya mencapai 5.5 darjah. Justeru, pada tahun 1990, kerajaan Itali mengupah sekumpulan pakar untuk mengurangkan kecondongan menara tanpa menghapuskan keunikannya sebagai tarikan pelancong utama Itali.

Pada awalnya, mereka meletakkan 600 tan plumbum pada asas tapak menara pada 1993 tetapi ia tidak berhasil. Cubaan menambah 200 tan plumbum lagi di sebelah utara dan mengikat kedudukannya dengan sauh darat juga tidak berhasil. Hal ini merungsingkan mereka seolah-olah si menara mencabar pakar-pakar ini agar menghentikan kecondongannya itu.

Pada akhirnya, mereka mencadangkan kaedah ekskavasi bawah tanah sebagai kaedah terbaik menstabilkan semula menara. Caranya ialah dengan mengeluarkan tanah melalui gerudi dan tiub-tiub panjang di tapak di sebelah utara. Hasilnya, kecondongan Menara Condong Pisa berjaya dikurangkan sebanyak 10%.

Buat masa ini, Menara Condong Pisa masih lagi berdiri kukuh dan menjadi tatapan para pelancong. Ia didorong oleh beberapa faktor iaitu pertama, gangguan tempoh pembinaan memberi masa kepada tapak menara menyesuaikan diri dengan pergerakan tanah. Ini sekaligus membantu mengukuhkan kedudukan bangunan sehingga seksyen baru menara ditambah.

Kedua, tapak Menara Condong Pisa lebih tebal daripada bahagian atas menara. Ini menjadikan pusat graviti menara lebih rendah sekaligus membantunya kekal stabil.

Pergerakan tanah lembut juga turut menjelaskan bagaimana Menara Condong Pisa dapat bertahan daripada gempa bumi yang berlaku di rantau berkenaan. Ini membantunya mengalami tempoh getaran yang lebih panjang tetapi tidak sampai ke tahap menjejaskan menara. Dapatan ini dibuat oleh sekumpulan pakar diketuai Gabrielle Florentino pada 2019 dan diterbitkan dalam jurnal Earthquake Spectra.

Bagi Felo Penyelidik Jabatan Kejuruteraan Awam Universiti Bristol itu, kejayaan pasukan pakar menstabilkan Menara Condong Pisa buat masa ini tidak bermakna solusi mereka bersifat kekal. Ini kerana ia boleh saja kembali pada kecondongan 5.5 darjah dalam tempoh 300 tahun. Justeru, pemerhatian saintifik perlu ditingkatkan pada menara terutama dari segi kecondongan dan paras muka air tanah.

Pada masa sama, Florentino melihat ia ibarat manifestasi orang Itali yang mahu mengikut jejak langkah pembina era Rom. Pembina Rom membina monumen seperti Colosseum dengan harapan ia akan terus bertahan sehingga hari ini. Dan itu yang cuba dicapai dengan menstabilkan Menara Condong Pisa agar menjadi tatapan generasi mendatang.

RUJUKAN

J. Miller, B. (2022, 19 April). Is the Leaning Tower of Pisa really falling over?. Live Science.


Perαηg Psikologi Boneka Kayu Oleh Inggeris-Jerman Ketika WWII

Semasa Pe.ran.g Dunia Kedua, pihak tentera Jerman telah membina sebuah pengkalan udara yang lengkap dengan pesawat dan pelbagai pengangkutan, namun semuanya adalah palsu dan dibina menggunakan bahan kayu, tujuannya adalah untuk memperdayakan tentera pihak Sekutu.

Namun, Tentera Udara Diraja British (RAF) dikatakan bertindak balas dengan menunggu Jerman selesai membina dan kemudian menjatuhkan sebutir b.om palsu yang juga diperbuat dari kayu terhadap pengkalan udara palsu tersebut.

Kisah ini telah disampaikan dalam berbagai-bagai bentuk dan versi di mana lokasi dan bagaimana pengkalan udara palsu itu dib.om adalah berbeza-beza tetapi intinya adalah:

“Sebuah pengkalan udara umpan dibina di Belanda yang diduduki oleh musuh, menjadi kisah yang telah diceritakan berulang-ulang sejak dahulu oleh juruterbang veteran Sekutu. ‘Pengkalan udara’ Jerman dibina dengan pemerhatian yang teliti, dibuat hampir keseluruhannya dari boneka kayu. Terdapat hangar kayu, tangki minyak, penempatan sen.jata api, trak, dan pesawat.

Jerman yang mengambil masa yang lama untuk membina umpan boneka mereka menyebabkan jurufoto Sekutu mendapat masa yang lebih dari mencukupi untuk memantau dan melaporkannya. Harinya akhirnya tiba setelah pembinaan umpan selesai. Dan pada keesokan paginya, sebuah pesawat RAF terbang merentasi Selat, kemudian terbang rendah sambil mengelilingi pengkalan udara dalam satu pusingan, lalu menjatuhkan sebutir b.om besar palsu yang diperbuat dari kayu.”

Adakah kisah ini benar? Penggunaan pengkalan udara umpan dan pelbagai lagi peralatan palsu yang dibuat agar kelihatan seperti peralatan sebenar yang lain semasa Pe.ran.g Dunia Kedua bukanlah kisah mitos sama sekali.

Kedua-dua belah pihak saling cuba memperbodohkan antara satu sama lain dan memang benar, Jerman pernah membina model kapal terbang boneka dan adakalanya sebuah pengkalan udara yang lengkap tetapi palsu, untuk mencegah anca.man dari pihak Sekutu terhadap pengkalan udara Jerman yang sebenar.

Mereka turut melukis kesan-kesan kemusn.ahan seolah-olah telah dib.om pada pengkalan udara yang sedia ada untuk menjadikan ia kelihatan seperti sudah tidak boleh digunakan, ini dilakukan agar mereka ada peluang untuk terselamat dari sebarang pengeb.oman lanjut.

Operation Fortitude adalah sebuah operasi muslihat Sekutu untuk membuat Jerman percaya bahawa pencer.oboh.an akan dilakukan di Pas-de-Calais, dan bukan di Normandy. Seluruh angkatan tentera palsu di bawah George S Patton Jr ditubuhkan, lengkap dengan pesawat, kereta kebal dan meri.am palsu.

Jika terdapatnya nilai yang strategik dalam memperbodohkan musuh kita, maka musuh kita juga mungkin memiliki nilai strategik dalam membiarkan kita terus percaya bahawa kita telah berjaya menipu mereka, walaupun selepas kita telah terikut rentak perancangan pihak musuh. Ini salah satu jenis kelebihan besar yang perlu dibuang.

Namun, di sebalik semua perancangan ini, masih terdapat beberapa sudut aspek yang menampakkan kisah ini lebih cenderung untuk bersifat sebagai kisah mitos berbanding kisah benar.

Muslihat yang dicadangkan (terutamanya versi yang dipetik pada perenggan awal yang menyatakan penggunaan pesawat dan b.om tunggal) penuh dengan kemungkinan akan berakhir dengan kegagalan yang dengan mudah berpotensi besar untuk memberikan hasil yang sia-sia.

Bagaimana sekiranya pihak Jerman tidak nampak “b.om” dijatuhkan dari pesawat? Bagaimana jika mereka nampak ia jatuh tetapi mereka tidak tahu benda apakah itu sehingga ia menyentuh tanah? Bagaimana jika ia jatuh di luar sasaran dan pihak Jerman tidak akan pernah menemuinya? Dan mengapa tidak dirakamkan kejadian itu agar dapat meningkatkan nilai propagandanya?

Jerman menempatkan beberapa sen.jata anti-pesawat sebenar di sekitar pengkalan udara palsu mereka, jika tentera Sekutu mengeb.om salah satu pengkalan udara palsu mereka, Jerman pasti akan membalas dengan temb.akan anti-pesawat yang sebenar. Sekiranya tidak ada sen.jata anti-pesawat di sekitar pengkalan udara palsu, tidakkah mereka terfikir yang pihak Sekutu akan mudah menjangka sesuatu yang mencurigakan sedang berlaku?

Adakah anda sanggup mempertaruhkan satu pesawat pejuang dan seorang juruterbang hanya untuk menjatuhkan b.om kayu terhadap pengkalan udara boneka demi membuat lawak? Dengan jangkaan hayat seorang askar yang menjadi juruterbang pesawat pengeb.om adalah tidak begitu tinggi, agak peliklah jika ada yang sanggup menanggung risiko kehilangan pesawat yang sebenar untuk menjatuhkan b.om kayu.

Walau bagaimanapun, sebuah buku telah menjawab mengenai persoalan ini, penulis dari Perancis, Pierre-Antoine Courable dan penulis dari Belgium, Jean Dewaerheid telah membawa satu penyelidikan secara serius terhadap kisah lagenda pengeb.oman palsu tentera Sekutu terhadap pengkalan udara palsu tentera Jerman yang berusia tujuh dekad ketika buku itu diterbitkan.

Menurut Vintage Wings of Canada Pada tahun 2009, Courable menerbitkan buku yang di mana penulis ini akhirnya mengemukakan bukti dengan penyelidikan yang teliti dan laporan saksi-saksi awal dari pihak sekutu tetapi masih belum cukup untuk membuktikannya dan penuh dengan keraguan, ia dianggap tidak lebih sekadar dari lagenda mitos yang tidak ada kesudahan.

Hinggalah setahun selepas itu, saksi paling penting yang telah lama ditunggu-tunggu untuk tesis Courable, iaitu seorang juruterbang Luftwaffe dengan nama Oberstleutnant Werner Thiel telah tampil untuk dirakamkan pengakuannya melalui rakaman video yang menguatkan lagi kisah jenaka tentera udara Bersekutu itu sebagai kisah benar.

Pada tahun itu juga, Pierre-Antoine Courable dan Jean Dewaerheid bersama-sama sejarawan Peter Haas dari Jerman membuat penyelidikan di kalangan veteran Amerika dari Pe.ran.g Dunia Kedua di seberang Atlantik. Tujuannya adalah untuk merakamkan penerangan dan pengakuan bersaksi atau penglibatan USAF dalam isu ini, kerana para penyelidik ini percaya bahawa kisah ini bukan mitos tetapi kenyataan.

Mengapa USAF (Angkatan Tentera Udara Amerika Syarikat) dan bukan RAF (Tentera Udara Diraja Britain)? Ini kerana mereka mendapati dan percaya bahawa pelaku yang menjatuhkan b.om palsu bukanlah Inggeris tetapi Amerika Syarikat. Oleh itu, kisah yang sering digambarkan oleh sebilangan pihak sebagai “lawak Inggeris” ini mungkin sebenarnya istilah yang sesuai untuknya adalah “lawak Yankee”.

Pengakuan bersaksi oleh Werner Thiel adalah sangat penting kerana pengakuan ini datang dari seorang bekas pegawai tentera Jerman. Ia dirakam pada 28 Disember 2010 melalui sebuah wawancara bersama Pierre-Antoine Courouble, pengarang buku The Riddle of the Wooden B.ombs, oleh pembikin filem, Philippe Leynaud.

Werner Thiel mengakhiri wawancara itu dengan membuat pengumuman yang dia menyatakan impiannya untuk bersua muka dengan bekas juruterbang atau perancang operasi tersebut atau sesiapa saja yang mungkin terlibat secara langsung dalam operasi ‘per.ang boneka kayu’ secara dua hala ini.

Malangnya, mesej Werner Thiel tidak cukup waktu dan tidak tersebar dengan meluas untuk membolehkan Werner Thiel melihat hasratnya menjadi kenyataan kerana beliau akhirnya meninggal dunia pada tahun 2012. Namun beliau telah menjadi individu penting yang berjaya membuktikan sebuah kisah yang telah lama dianggap sebagai jenaka mitos, sebagai sebuah kisah yang benar-benar pernah berlaku.

RUJUKAN:

O’Malley, Dave. (2012). Wood for Wood. Vintage Wings of Canada

Mikkelson, David. Did the British Drop a Wooden Bo.mb on a Decoy German Airfield?. Snopes. (forum thread)

Holt, Thaddeus. (2004). The Deceivers: Allied Milit.ary Deception in the Second World W.ar. Scribner.


Durian Ni Bau Busuk Atau Harum?

Kita sebagai warga Malaysia mesti kenal punya akan buah hijau tua yang berduri ini, dengan isinya berwarna kuning keputihan atau keemasan yang gebu dan penuh lemak.

Minggu lepas, 12 orang berbangsa Jerman yang bertugas sebagai pekerja pos dibawa ke hospital untuk rawatan lanjut kerana tumbang akan bauan busuk durian. Mungkin ada antara kita kelucuan dan katakan orang Barat ini ‘weak’ dengan durian, namun kita mencari jawapan mengapa durian begitu busuk bagi orang Barat.

Untuk artikel ini kita bincangkan kenapa bau durian mempunyai pelbagai aroma dalam kalangan peminat durian dan golongan yang tidak berapa sukakan durian.

Pertama sekali kita mengenali dulu durian ini secara mendalam. Durian adalah buah milik spesis pokok dari kumpulan genus Durio. Terdapat 30 buah spesis Durio, namun hanya sembilan buah spesis saja yang buahnya boleh dimakan. Durian yang kita sering makan adalah dari spesis Durio zibethinus. Spesis durian ini biasa dikomersialkan di pasaran tempatan dan antarabangsa.

Buah durian biasanya membesar sehingga 30 cm dan berdiameter hingga 15 cm. Beratnya pula sekitar 1 hingga 3 kg. Rupanya seperti kita kenal, sedikit bujur dan berduri, Warna buahnya dari hijau tua hingga keperangan. Isu buah durian pula bergantung kepada spesis tertentu: kuning keputihan, kuning keemasan, atau merah.

Asal-usul pokok durian dari Sumatra dan pulau Borneo, kemudian ia tumbuh meliar di Semenanjung Melayu, dan ditanam secara komersial dari India ke pulau New Guinea. 400 tahun dulu, buah durian didagang disepanjang Myanmar, dan ditanam secara komersial di Thailand dan Vietnam Selatan.

Pertama kali orang Eropah mengenali pokok Durian adalah melalui catatan Niccolò de’ Conti yang pernah mengembara ke Asia Tenggara pada abad ke-15 Masihi. Catatan tersebut bertulis:

“They [people of Sumatra] have a green fruit which they call durian, as big as a watermelon. Inside there are five things like elongated oranges, and resembling thick butter, with a combination of flavours.”

Kemudian ramai saintis pada abad tersebut merekod tentang pokok tersebut seperti Garcia de Orta (ahli fizik Portugis) dan Georg Eberhard Rumphius (ahli botani Jerman). Namun Georg merekod dengan teliti akan pokok durian dan menjadi rujukan selama seabad.

Pernah saintis Barat dulu keliru mengkelaskan antara pokok durian dengan pokok Annona muricata, iaitu durian Belanda kerana kedua-dua buah mempunyai ciri-ciri yang sama. Kemudian mereka berpendapat bahawa durian dan durian Belanda bukan spesis yang sama.

Pernah Alfred Russel Wallace, ahli biologi yang terkenal dengan buku The Malay Archipelago, menerangkan tentang aroma buah durian yang menurutnya dia tidak berapa selesa. Namun beliau perasan buah durian pernah dimakan oleh penduduk Borneo apabila melihat buah tersebut terkopek di hadapan rumah.

Menurut Wallace pada tahun 1599, buah durian mempunyai aroma yang kuat berbanding buah-buahan lain. Aroma yang hadir bagi sesiapa yang pertama kali menghidunya adalah: ia berbau seperti bawang reput dan setelah merasa isinya mereka pasti ingin merasa makanan lain, namun jika isi durian dimakan banyak kali, mereka akan terbiasa akan aroma tersebut. Tambahan lagi, tekstur isi durian seperti krim keju dan rasanya agak berlemak, tidak terlalu berasid dan manis.

Sebenarnya, ada sejenis bahan kimia yang bertanggungjawab mengeluarkan aroma dari buah-buahan seperti durian. Bahan kimia tersebut adalah Phytochemical. Aroma buah durian terdiri dari pelbagai jenis bahan kimia seperti ester, ketone, alkohol (ethanol), dan organosulfur.

Aroma yang harum kemanisan bagi peminat durian adalah berasal dari ketone dan ester, namun ia bercampur dengan amine yang terhasil dari pemecahan amino asid, justeru mengeluarkan bau tengik seperti bangkai. Sebab itulah ada sesetengah orang dapat menangkap bauan manis durian dan ada antara mereka tangkap bauan bangkai.

Aroma kuat durian mampu dikesan oleh haiwan yang berbatu jauhnya. Tujuan aroma ini terhasil adalah menarik perhatian pelbagai haiwan seperti tupai, kancil, khinzir, beruang, orangutan, dan gajah. Haiwan karnivor seperti harimau juga tertarik akan aroma durian tersebut. Haiwan yang tertarik kemudian memakan isi durian dan mereka boleh menjadi ejen perebakan biji durian untuk tumbuh liar di kawasan lain.

RUJUKAN:

12 German postal workers receive medical treatment due to pungent smell of durians. https://www.todayonline.com/…/12-german-postal-workers-rece…

A Aziz, Nur; Mhd Jalil, Abbe (13 March 2019). “Bioactive compounds, nutritional value, and potential health benefits of indigenous durian (Durio zibethinus Murr.): A review”. Foods. 8 (3): E96

Genthe, Henry (September 1999). “Durians Smell Awful – But the Taste Is Heavenly”. Smithsonian Institution. Retrieved 29 June 2020.

Heaton, Donald D. (2006). A Consumers Guide on World Fruit. BookSurge Publishing. pp. 54–56

Morton, JF (1987). “Durian”. Fruits of Warm Climates. Florida Flair Books; republished in New Crop Resource Online Program, Center for New Crops and Plant Products, Department of Horticulture and Landscape Architecture, Purdue University.

Wallace, Alfred Russel (1886). The Malay Archipelago: The land of the orang-utang and the bird of paradise. London: Macmillan & Co. pp. 74–75.


Serangan Pearl Harbor: Jepun Membangkitkan Gergasi Yang Sedang Tidur

Pada 7 Disember 1941 (waktu tempatan), Tentera Laut Imperial Jepun melancarkan serangan udara mengejut ke atas Tentera Laut Amerika Syarikat (US) yang berpangkalan di Pearl Harbor, Hawaii. 414 pesawat Jepun berjaya menenggelamkan 12 kapal perang dan memusnahkan 188 kapal terbang US. Tujuan serangan Jepun adalah untuk mematahkan keupayaan US untuk campur tangan dalam rancangan penaklukan Jepun terhadap Asia Tenggara. Sejam sebelum permulaan serangan iaitu pada subuh 8 Disember 1941 (waktu tempatan), Tentera Darat Imperial Jepun juga melancarkan serangan serentak ke atas Asia Tenggara dengan memasuki sempadan Tanah Melayu melalui Singora dan Pattani di Thailand dan mendarat di Kota Bharu. Tentera Jepun memasuki Kuala Lumpur pada 11 Januari 1942 dan tentera British menyerah kalah pada 15 Februari 1942.

Dalam masa hanya 2 bulan, Jepun berjaya mengalahkan Britain (yang menjajah Tanah Melayu, Singapura, Borneo Utara), Belanda (yang menjajah Hindia Timur) dan US (yang menjajah Filipina). Jepun menampilkan diri sebagai pembebas penduduk Asia dari penjajahan Barat melalui propaganda 3A yang berbunyi “Jepun Cahaya Asia, Jepun Pemimpin Asia, Jepun Pelindung Asia”. Tujuan sebenar Jepun adalah untuk menjadikan negara-negara di Asia Tenggara naungan Jepun di bawah Lingkungan Sekemakmuran Asia Timur Raya (Greater East Asia Co-Prosperity Sphere), imperialisme baru untuk mendapatkan sumber ekonomi seperti getah dan minyak.

Serangan Pearl Harbor telah mengorbankan 2,403 askar US. Namun ia berjaya menukar sikap orang awam terhadap Perang Dunia Kedua. Ahli-ahli politik dan rakyat US yang pada asalnya menentang penglibatan US dalam perang dunia atas sebab ketiadaan kepentingan US telah menukar pendirian 180 darjah. Kongres dengan sebulat suara (undian 82-0 di Senat dan 388-1 di Dewan Perwakilan) memberi autoriti kepada Presiden Franklin Roosevelt untuk mengisytiharkan perang ke atas Jepun dan kemudian ke atas sekutunya Jerman. Winston Churchill, perdana menteri Britain ketika itu, meluahkan perasaan “gembira” dengan tragedi ke atas US kerana tragedi tersebut memaksa US memasuki Perang Dunia Kedua. Churchill makin yakin beliau mampu mengalahkan Adolf Hitler di Eropah dengan bantuan kekuatan ketenteraan dan ekonomi US.

Pada asalnya, di kalangan tentera Jepun terdapat perbezaan pendapat mengenai strategi imperialis Jepun. Pemimpin Tentera Laut seperti Laksamana Isoroku Yamamoto berpandangan bahawa Jepun yang telah menguasai Manchuria sepatutnya meluaskan kuasa ke Soviet Union (doktrin perluasan ke utara atau “Hokushin-ron”), namun pemimpin Tentera Darat seperti Hideki Tojo (perdana menteri) berpendapatan Jepun seharusnya menakluk China dan Asia Tenggara (doktrin perluasan ke selatan atau “Nanshin-ron”). Keputusan untuk menakluk Asia memaksa Jepun untuk berhadapan dengan US. Dengan kata lain, “kejayaan” Jepun dalam Serangan Pearl Harbor sebenarnya bermaksud kekalahan Empayar Jepun kerana ia umpama mengejutkan gergasi yang sedang tidur lena.

Tujuan Jepun menyerang Pearl Harbor hanyalah untuk melumpuhkan kuasa laut US untuk seketika, supaya Jepun dapat menguasai Asia Tenggara tanpa gangguan US. Laksamana Yamamoto sedar bahawa Jepun tidak mampu mengalahkan US dalam perang yang berkelanjutan kerana US adalah terlalu kuat dari segi sumber ketenteraan dan ekonomi. Rancangan jangka panjang Jepun adalah untuk berunding damai dengan US seusai menguasai Asia Tenggara.

Namun peristiwa Pearl Harbor berjaya memobilisasi semangat juang rakyat US. US kini nekad untuk “finished off the Japs”. Pada Jun 1942 (6 bulan selepas kejadian Pearl Harbor) berlaku Pertempuran Midway (Battle of Midway) di antara US dan Jepun. Dalam pertempuran tersebut US berjaya merampas penguasaan laut di Pasifik dari Jepun dengan memusnahkan 4 buah kapal induk (aircraft carrier) Jepun. 2 bulan kemudian, US mula mengambil tindakan menyerang melalui Guadalcanal di Kepulauan Solomon berhampiran Australia. US mengguna strategi “lompat katak” (leapfrogging) untuk menguasai pulau-pulau kecil strategik (Saipan, Iwo Jima, Guam, Okinawa) untuk memukul undur Jepun. US menjadikan pulau-pulau tersebut sebagai pangkalan untuk melancarkan serangan udara dan sekatan laut ke atas Jepun. Kesannya, tentera Jepun telah kekurangan bahan api dan rakyat dalam keadaan kebuluran. Akhirnya, Jepun menyerah kalah dan Perang Dunia Kedua tamat pada 15 Ogos 1945, selepas US menjatuhkan bom nuklear di Hiroshima (6 Ogos) dan Nagasaki (9 Ogos).

Peristiwa Pearl Harbor telah mengubah pemikiran strategi US sehingga hari ini dengan menyedarkan US bahawa keselamatan US hanya dapat dijamin melalui pertahanan ke depan (forward defense) di luar sempadan US, bukan menerusi dasar isolasi yang diamalkan sebelum Perang Dunia Kedua. Kini, US menjadi kuasa laut yang terunggul di Lautan Pasifik dengan menguasai Rantaian Pulau Pertama (First Island Chain) yang terdiri daripada Jepun, Taiwan, Filipina dan Rantaian Pulau Kedua (Second Island Chain) yang terdiri daripada Guam dan Kepulauan Mariana Utara. Roosevelt dalam ucapannya selepas kejadian Pearl Harbor menyifatkan 7 Disember sebagai “day of infamy” (hari yang memalukan) US; namun, ia lebih tepat disifatkan sebagai “day of destiny” yang mempersiapkan US menjadi adikuasa dunia.


Kenapa Dunia Metaverse Mark Zuckeberg Berbahaya Kepada Dunia?

Cuba anda bayangkan sebentar. Anda seorang penghantar Grab. Cuba untuk mengejar masa menyampaikan makanan yang dipesan. Barangkali ianya sekadar nasi goreng biasa. Ataupun makanan yang istimewa seperti KFC ataupun pizza.

Tak kisahlah apapun makanannya. Yang penting makanan anda perlu tiba cepat. Dalam lingkungan masa yang telahpun dijanjikan app Grab. Dipandu kepintaran buatan (AI) yang tak tahu masalah yang anda sedang hadapi. Barangkali AI itu tak tahu yang hujan lebat memaksa anda menggunakan kereta. Yang ada kesesakan lalu lintas yang menyebabkan anda tersekat hampir 10 minit.

Bila sahaja anda sampai ke rumah pelanggan, walaupun makanan itu sampai dalam keadaan yang baik, anda hanya diberi 2 bintang kerana lambat. Reputasi anda sebagai penghantar Grab  jatuh, menyebabkan anda sukar untuk mendapat tempahan di masa akan datang.

Anda tak punya pilihan lain, melainkan terima sahaja seadanya. Menyedari tentang nasib malang anda, anda pulang ke rumah, menghabiskan masa di depan skrin telefon pintar. Sama ada bermain game ataupun melayan media sosial. Hanyut sebentar di dunia kedua.

Kalau anda semua nak tahu, apa yang anda baca di atas tadi adalah plot permulaan novel Snow Crash, karya Neal Stephenson. Kenapa novel itu penting? Sebab dari novel inilah datangnya perkataan metaverse, yang menjadi inspirasi kepada Zuckerberg.

Pada 28 Oktober yang lalu, Mark Zuckerberg, mengumumkan untuk menukar nama syarikatnya dari Facebook kepada Meta. Mengumumkan visi syarikatnya untuk membawa internet ke tahap yang seterusnya. Membawa internet ke peringkat metaverse.

Sebelum kita terus berbicara tentang metaverse, lebih eloklah kita faham apa itu metaverse. Ya, saya tahu anda pasti dah muak mendengar maksud metaverse. Mungkin dah faham apa itu metaverse secara asasnya. Jadi saya akan ringkaskan penerangannya, dan sampaikan dalam bentuk contoh.

Metaverse adalah bentuk baru internet. Kita kan sekarang ni kalau buat apa-apa sahaja pasti gunakan internet. Baca buku pakai internet, beli buku pakai internet, tulis nota dari buku pakai internet, nak cetak petikan dari buku pun kita pakai internet. Tu belum lagi aktiviti-aktiviti lain seperti menonton wayang, memesan makanan, bermain, beriadah, bersosial dan banyak lagi. Hampir semuanya boleh dan sudahpun dilakukan melalui internet.

Dan kewujudan pandemik COVID-19 dua tahun yang lepas mempercepatkan lagi transisi. Sehingga hampir semua aktiviti manusia kini terpaksa melalui internet. Nak makan? Kena melalui internet. Nak buat kerja? Mesyuarat ke apa perlu melalui internet. Ini menjadikan manusia terlalu bergantung kepada internet. Sehingga hilang sempadan antara dunia internet dan juga realiti yang kita sedang diami.

Tapi perlu diingatkan, yang sempadan itu masih lagi wujud. Kerana segala transisi yang dilakukan di internet, perlulah melalui skrin. Sama ada skrin komputer, TV, mahupun peranti mudah alih. Jadi bila anda mahu keluar dari dunia internet, anda hanya perlu mengalihkan mata dari skrin.

Mark Zuckerberg tak mahu macam tu. Dia mahu menghapuskan terus sempadan itu. Kerana itulah dia ingin membawa internet ke peringkat seterusnya. Ke alam realiti maya yang dipanggil sebagai metaverse. Di mana semua urusan internet kini tertakluk dalam dunia realiti maya yang dibina olehnya. Tidak lagi perlu melalui skrin.

Ramai memberi contoh, seperti Ready Player One. Dunia realiti maya di dalamnya yang dipanggil sebagai Oasis. Yang peminat anime suka bagi contoh Isekai seperti Sword Art Online ataupun Accel World. Tapi bagi saya kedua-duanya tak tepat.

Sebab dunia realiti maya dalam Ready Player One mahupun SAO merupakan dunia yang dibina untuk permainan video. Metaverse lebih besar daripada itu. Bagi saya contoh yang paling tepat sekali (dah tentulah selain Snow Crash), adalah Ralph Breaks the Internet. Begitulah bentuk metaverse yang sepatutnya. Internet, yang dijadikan sebagai dunia maya.

Satu persoalan yang mungkin terlintas kita di fikiran kita pada ketika ini adalah, boleh ke? Entah Mark Zuckerberg ni, boleh percaya ke tak. Silap-silap sembang je. Tapi Mark tak sembang beb. Mark dah ada asasnya. Teknologi realiti maya (VR) Oculus dah pun ada di tangan Mark. Sekarang Mark hanya perlu fikirkan bagaimana untuk memastikan teknologi ini matang, murah dan boleh digunapakai oleh semua penduduk di muka bumi ini.

Bibit-bibit metaverse ni dah pun ada sebenarnya. Cuma perlu dicantum dan dicerakinkan menjadi sesuatu yang lengkap. Sejak teknologi realiti maya berkembang pada tahun 2013, sudah ada lebih 171 juta pengguna peranti realiti maya ini di seluruh dunia. Dan jumlah ini dijangka akan terus meningkat, dan bakal membawa pulangan sehingga $200 billion pada tahun 2022.

Ini membuktikan yang teknologi maya hanya menunggu masa sahaja untuk menjadi arus perdana. Menjadi sesuatu yang bakal berada di dalam setiap rumah di seluruh dunia. Sama juga seperti mana televisyen pada suatu ketika dulu.

Tapi pada ketika ini, teknologi realiti maya hanya mekar untuk permainan video. Tak nampak lagi ada perisian realiti maya yang meluas digunakan untuk aktiviti selain dari bermain permainan video. Pun begitu, ini tak bermakna yang permainan video terhad hanya untuk bermain sahaja.

Pada April tahun lepas (2020), penyanyi rap popular Amerika Syarikat menganjurtkan konsert secara lansungnya di dalam Fortnite. Berpuluh-puluh juta penonton menyaksikan konsert itu, yang berlansung selama 15 minit, dalam dunia maya Fortnite. Ini pun merupakan satu contoh yang terbaik, bila dunia maya digunakan untuk aktiviti selain dari bermain permainan video.

Pembaca semuanya pasti sedar, yang kita sebenarnya sudahpun separuh kaki menuju ke metaverse. Separuh lagi kaki hanya menanti masa untuk meluncur laju ke dunia seperti itu. Dunia di mana metaverse sudah menjadi sebahagian dari kehidupan. Dan untuk itu, kita perlu bersedia. Kerana dunia seperti itu sangatlah bahaya.

Apa bahayanya? Banyak. Terlalu banyak untuk disenaraikan di sini. Jadi saya cerita dua sahaja buat pembaca. Sebab saya pun tak nak rencana ni jadi panjang berjela.

Yang pertama tentang pemasaran. Macam yang saya cerita pada mula tadi, metaverse ni akan digunakan untuk banyak benda. Dan memberi belah adalah salah satu darinya. Jika sekarang pun kita dah rasa kurang senang bila data kita  (seperti tabiat kita melayar laman sosial, ruang internet, dan apa yang kita bualkan) dijual kepada syarikat-syarikat di luar sana. Cuba bayangkan apa yang akan terjadi nanti, bila metaverse sudahpun ada.

Kewujudan metaverse mewujudkan dunia yang baru kepada entiti pemasaran. Kini pemasaran tak terhad sekadar video ataupun poster,  tapi mereka yang memasarkan sesuatu, boleh membentuk dunia yang baru kepada pelanggan, mewujudkan dunia kedua.

Dan pada masa yang sama mereka yang menguasai dunia metaverse juga, boleh menjual lebih banyak jenis data. Data seperti bentuk wajah, gerak badan, gerak jantung, dan sebagainya kini boleh dijual dan digunakan oleh pihak pemasaran, menyebabkan sempadan privasi pengguna makin lama makin tipis. Sanggupkah kita membiarkan perkara sebegitu berlaku?

Belum lagi bila kita bercerita tentang kawalan informasi. Sekarang pun, bila kita melayari Facebook ataupun media sosial seumpamanya, jika ada sahaja hantaran yang kita buat yang tidak kena dengan tekak masyarakat globalisasi, ia pasti akan dipadam. Dan akaun kita akan diberi amaran. Mahukah kita nanti bila ada suatu ruang maya yang tiada sempadan dengan realiti, di mana semua maklumat yang sampai ke telinga kita dikawal oleh satu entiti?

Perlu diingatkan yang nama metaverse itu pun sendiri datangnya dari dunia fiksyen. Dan karya-karya fiksyen seperti ini seringkali datang amaran. Amaran kepada masyarakat seperti kita tentang bahaya masa hadapan. Jika ia tidak dikawal dari sekarang.

Dalam novel Snow Crash sendiri, metaverse itu menjadi tempat di mana golongan korporat menguasai. Ia menjadi dunia melepaskan diri dari realiti. Sehingga manusia tak mampu nak membezakan lagi antara realiti dan fantasi.

Dalam novel Azrahel si Penjejak Kubur karya saya sendiri, dunia metaverse yang dipanggil sebagai Mayaloka, juga dikawal oleh satu syarikat. Di mana semua informasi di dalamnya dikawal sepenuhnya, untuk memastikan semua pengguna tetap berada di bawah kawalan. Dan tiada siapa yang mampu memberontak.

Sepatutnya Zuckerberg bukan setakat mengambil nama metaverse. Tapi juga mengambil pengajaran yang tersirat dari karya seperti itu. Ada bahayanya dunia metaverse ini, jika ia tak diperhatikan dengan teliti. Janganlah kita terlalu asyik mengejar dunia maya metaverse, sampai membiarkan dunia distopia fiksyen menjadi realiti.

RUJUKAN:

France, L. R. (2020, April 24). Travis Scott’s virtual concert on Fortnite set a record. Retrieved from CNN.com: https://edition.cnn.com/2020/04/24/entertainment/travis-scott-fortnite-concert/index.html

Hackl, C. (2020, August 2). Now Is The Time To Talk About Ethics And Privacy In The Metaverse. Retrieved from The Forbes: https://www.forbes.com/sites/cathyhackl/2020/08/02/now-is-the-time-to-talk-about-ethics–privacy-in-the-metaverse/?sh=2d2551b0ae6c

Jr, T. H. (2021, November 3). This 29-year-old book predicted the ‘metaverse’ — and some of Facebook’s plans are eerily similar. Retrieved from CNBC.com: https://www.cnbc.com/2021/11/03/how-the-1992-sci-fi-novel-snow-crash-predicted-facebooks-metaverse.html


Malaysia Negara Islam Atau Sekular?

Persoalan apakah tanah air kita negara Islam atau sekular sering mengundang perdebatan sengit. Di sini, saya sependapat dengan Sohibus Samahah Ust Zamri Hashim, Timbalan Mufti Perak.

Malaysia ialah negara Islam.

Kenapa?

Pertamanya, kita harus memilih untuk mengadili dari neraca apa. Apakah cukup dengan dakwaan sesetengah Perdana Menteri (PM) yang kata Malaysia negara sekular? Atau mengambil sikap mengutamakan pandangan kitab turath?

Ulama’ silam telah meletakkan definisi negara Islam:

Al-Sarakhsi: “Negara Islam ialah nama bagi suatu kawasan yang berada di bawah kekuasaan orang-orang Islam di mana mereka beroleh keamanan berada di dalamnya.” (Al-Mabsuth)

Al-Shaibani: “Negara Islam adalah setiap tanah yang terlihat padanya hukum hakam Islam atau penduduknya adalah orang Islam, walaupun ia bercampurnya dengan selainnya.” (Al-Sair Al-Kabir)

Ibnu Qayyim: “Golongan teramai para fuqaha berpendapat; negara Islam ialah negara yang diduduki oleh orang-orang Islam dan berjalan padanya hukum-hakam Islam dan selagi mana tidak berjalan padanya hukum-hakam Islam maka ia bukanlah negara Islam.” (Ahkam Ahli Al-Zimmah)

Imam Nawawi: “Terdapat tiga bentuk gambaran negara Islam iaitu: negara yang diduduki umat Islam, negara yang dibuka oleh umat Islam serta kekal dikuasai oleh mereka, negara yang pada asalnya dikuasai oleh umat Islam kemudian dirampas oleh orang kafir” (Raudhah Al-Thalibin)

Realitinya, ciri-ciri Malaysia sesuai dengan takrif yang disebutkan.

Perkara 3(1) Perlembagaan Persekutuan telah menggariskan: “Islam adalah agama bagi Persekutuan”.

Perkara 153 dalam Perlembagaan Malaysia sudah menjamin hak istimewa agama Islam yang dipelihara oleh Ketua Agama iaitu Seri Paduka Baginda Yang di-Pertuan Agong sendiri.

Sementar itu, ucapan PM yang mendakwa Malaysia negara sekular tidak mempengaruhi apa-apa. Kerana hakikatnya, Yang di-Pertuan Agong adalah penguasa sebenar Malaysia, bukannya PM yang sering bertukar ganti.

Perlembagaan telah mengiktiraf Yang di-Pertuan Agong sebagai Pemerintah Tertinggi Angkatan Tentera Malaysia. Raja-raja Melayu di 9 buah negeri berkuasa untuk memelihara keistimewaan dan adat istiadat orang Melayu dan pentadbiran Agama Islam di negeri masing-masing.

Tambahan lagi, undang-undang Islam ditegakkan melalui mahkamah syariah yang diiktiraf secara rasmi dalam sistem kehakiman negara.

Dengan wujudnya mahkamah syariah di setiap negeri, telah menepis dakwaan Malaysia adalah negara sekular mutlak. Kerana pemerintahan sekular tidak akan mengiktiraf masuk campur agama dalam kehidupan. Lain bezanya dengan Malaysia, urusan orang Islam akan ditangani oleh mahkamah syariah.

Jabatan Kemajuan Islam Malaysia (JAKIM) yang berpusat di Putrajaya telah mengukuhkan lagi Islam selaku agama persekutuan. Selain itu, Majlis Agama Islam yang wujud di setiap negeri tidak boleh diketepikan.

Apa pula kata negara luar?

Kalau kita lihat, negara luar tiada masalah mengiktiraf Malaysia sebagai negara Islam.

Malaysia menduduki ranking pertama dalam penilaian global Islamic Finance Development Indicator (IFDI).

Malaysia adalah ahli Organization of Islamic Countries (OIC).

Banyak lagi hujah yang boleh dikemukakan. Apa yang perlu kita ingat adalah, dakwaan Malaysia negara sekular akan merugikan umat Islam sendiri. Di saat muslim luar mencemburui kemajuan negara kita, kita sendiri masih malu untuk mengetengahkan naratif Malaysia negara Islam yang membanggakan.


Demonstrasi 1 Juta Rakyat Hong Kong

Tak pernah lagi Hong Kong jadi macam ni sejak kembali ke pangkuan China pada tahun 1997.

Trigger kepada demonstrasi besar-besaran kali ni yang melibatkan hampir sejuta orang (populasi Hong Kong 7 juta, jadi 1/7 orang terlibat) ialah undang-undang “Fugitive Offenders and Mutual Legal Assistance in Criminal Matters Legislation (Amendment) Bill 2019” yang dijadualkan untuk dibahaskan dalam dewan perundangan pada hari ni.

Tujuan undang-undang ni adalah untuk membolehkan pesalah politik China diserahkan balik (extradition) ke China kalau berada di Hong Kong. Orang Hong Kong anggap ini seolah-olah membolehkan autoriti China menembusi Hong Kong, melanggar kebebasan sivil dan autonomi Hong Kong. Sebab tu orang Hong Kong berdemo dengan block kawasan kemasukan dewan perundangan, menyebabkan rang undang-undang tu tersebut tak dapat diluluskan.

Hong Kong pada asalnya ialah sebuah jajahan (“crown colony”) British yang terbentuk selepas British menggabungkan Hong Kong Island, Kowloon dan New Territories. Ketiga-tiga kawasan ni memang asal China punya: Hong Kong Island diserah kepada British selepas China kalah Perang Candu Pertama (tahun 1842), Kowloon diserah selepas kalah Perang Candu Kedua (1860). New Territories pula, disewakan untuk tempoh 99 tahun pada tahun 1898.

Dari sebuah kampung perikanan, British membangunkan Hong Kong jadi sebuah metropolis bertaraf antarabangsa. Walaupun British ada banyak kepentingan di Hong Kong, tapi British masih memuliakan perjanjian untuk memulangkan New Territories pada tahun 1997 (cukup 99 tahun).

Tapi China pada waktu tu tuntut Hong Kong Island dan Kowloon sekali. Kalau tahun 1842 boleh lah British nak perang dengan China. Tapi now no play play. Jadi pada tahun 1982, Margaret Thatcher bersetuju untuk menyerahkan kembali seluruh Hong Kong kepada China pada tahun 1997.

Sampai sekarang orang Hong Kong masih marah Thatcher, anggap dia mengkhianati orang Hong Kong. Sebab orang Hong Kong dah biasa hidup di bawah pemerintahan British yang ada “rule of law” dan “freedom of speech” semua tu, jadi mereka takut lah dengan China yang komunis. Menjelang tahun 1997, berbondong-bondong orang Hong Kong tinggalkan kampung mereka, pergi ke Canada atau US. Lebih-lebih lagi selepas Peristiwa 4 Jun 1989, lagi lah fobia dengan China.

Jadi pemimpin China pada waktu tu, Deng Xiaoping menjanjikan “one country, two systems”. Maksudnya Hong Kong ada autonomi, ada sistem sendiri. Sebab tu Hong Kong dikenali sebagai “Special Administrative Region” (SAR). Ada undang-undang sendiri. Pakai bahasa yang beza (Kantonis). Pakai matawang berbeza (Hong Kong Dollar). Ada kebebasan media.

Tapi kalau lihat pada tren 20 tahun yang ke belakang, orang Hong Kong anggap China banyak ganggu kebebasan mereka. Bukan itu saja, integrasi budaya Hong Kong dengan China juga buat orang Hong Kong tak berapa selesa. Kena pakai Mandarin. Kena pakai tulisan “simplified”.

Orang Hong Kong sebagai produk budaya British, sedikit sebanyak ada sifat “superiority” dan memandang rendah kepada China. Waktu Hong Kong jadi “Asia’s Tiger” pada 1980-an, China baru nak up. Jadi apabila ekonomi dan budaya China semakin dominan berbanding Hong Kong, diorang rasa tercabar. Demonstrasi menjadi satu cara untuk bagitau satu dunia bahawa Hong Kong ada identiti tersendiri, dan tak rela tenggelam dalam hegemoni politik, ekonomi dan budaya China. Dan untuk demonstrate bahawa “value system” Hong Kong (civic freedom, rule of law) lebih superior berbanding China.

Walaupun media cenderung untuk melaporkan ia sebagai pertarungan antara “kebebasan” dan “authoritarianisme”, tapi dari sudut pandang sains politik yang objektif, ia sebenarnya lebih kepada “clash of identity”, atau apa yang Francis Fukuyama gelar sebagai “struggle for recognition”. Perkara ni paling kerap berlaku di dalam negara yang berbilang budaya, etnik dan “region”, dan sering menjadi punca perpecahan sesebuah negara.


Samurai Yang Melakukan “Seppuku” Dengan Mangkuk Teh

Dalam banyak-banyak panglima Samurai zaman Sengoku, Matsunaga Hisahide ialah antara individu yang paling kontroversial sekali. Sehinggalah ke hari ini, jikalau seseorang itu bercerita dan mengkaji mengenai Oda Nobunaga dan pahlawan-pahlawan samurai yang sewaktu dengannya, tidak boleh tidak, nama Matsunaga Hisahide akan timbul kerana peri pentingnya peranan yang dimainkan dalam mengatur corak fabrik sejarah bangsa Jepun tidak siapapun mampu sangkal. Susuk tubuh ini amat dikenali sebagai seorang yang licik dan bijak menggunakan tipu daya serta helah yang berjaya menidakkan musuhnya.

Si tua kutuk, penj4hat durjana, k3jam dan hina. Itulah adjektif yang seringkali digambarkan dalam filem sejarah, manga dan permainan video pada hari ini terhadap Hisahide. Permainan video seperti Nioh, Sengoku Basara, Nobunaga Oda’s Ambition dan Samurai Warriors secara umumnya tidak melepaskan peluang untuk menggunakan ciri-ciri ini bagi mempromosikan watak jahat Hisahide kepada pemain sekalian. Namun, ramai yang lupa bahawa Hisahide juga merupakan seorang penaung ataupun patron yang tersohor kepada bidang seni dan kebudayaan bangsa Jepun.

Beliau merupakan seorang pengumpul set teh yang terkenal selain daripada Oda Nobunaga. Hisahide bukan gasar, Malahan, adab telahpun sebati dalam jiwanya. Lagi pula, beliau boleh dikira sebagai a man of culture dan refined, penuh ketertiban dan tatasusila kerana pengetahuan serta kemahirannya yang tinggi dalam Perihal Teh (Way of Tea). Perihal Teh ini mempunyai tempat yang tersendiri dalam Zen Buddhisme yang menjadi simbolik kepada kemurnian hati dan pencerahan dalam diri. Tapi itulah, sisinya yang buruk itu nampaknya lebih menonjol.

Matsunaga ‘Danjo’ Hisahide dilahirkan pada tahun 1508. Beliau merupakan Daimyo (pemerintah wilayah) puak Matsunaga yang berakar di Yamato. Pada mulanya, Hisahide merupakan kawan rapat kepada Miyoshi Chokei (ataupun dikenali sebagai Miyoshi Nagayoshi) sejak kecil lagi. Dengan bantuan Hisahide, Chokei bertindak menggulingkan ketua puak Miyoshi ketika itu, Masanaga. Dibawah pentadbiran Chokei, puak Miyoshi mengecapi zaman kegemilangan yang mana kawasan jajahannya meliputi Sanuki-Awa, Settsu dan beberapa buah provinsi lain. Kelicikan Hisahide telahpun dimanfaatkan oleh Chokei.

Tidak berhenti di situ, Hisahide terus berkhidmat untuk Chokei sebagai wakil puak di Imperial Court, Kyoto. Shogun Ashikaga Yoshiteru yang berpusat di Kyoto ketika itu menghadapi masalah pentadbiran yang hebat kerana ketika itu, ramai Daimyo yang sudah mula menunjukkan taring untuk mencabar kewibawaan dan kedaulatan Keshogunan Ashikaga. Puak Miyoshi menjadikan Yoshiteru sebagai boneka semata-mata.

Pengaruh Keshogunan Ashikaga sudah semakin melemah sejak berakhirnya Perang Onin beberapa dekad dahulu. Tetapi ketokohan Shogun Yoshiteru mendapat pujian dan pengiktirafan para sejarawan sebagai Shogun terakhir yang paling efektif. Walaupun dianggap boneka, Yoshiteru tetap melawan pengaruh Miyoshi dalam diam. Kemahirannya bermain pedang juga amat ketara sehinggakan mendapat gelaran Kengo Shogun (The Great Sword Shogun).

Pengaruh Hisahide mencanak naik sementara Chokei pula menumpukan usahanya dalam menyatukan kawasan Yamato. Dari tahun 1561 sehinggalah 1564, Hisahide mengorak langkahnya daripada belakang tabir dengan mula mengakibatkan pemergian tiga orang adik beradik Chokei termasuklah seorang anak lelakinya. Chokei pula meninggal dunia tidak lama selepas itu. Disebabkan penggantinya Yoshitsugu terlalu muda untuk menjadi ketua puak dan Daimyo, kuasa pentadbiran dikongsi bersama dengan tiga orang pembesar Miyoshi yang digelar Miyoshi Triumvirate.

Shogun Yoshiteru sudah tidak tahan lagi dibelenggu dan akhirnya cuba melepaskan diri daripada kawalan puak Miyoshi. Atas arahan Hisahide, tentera samurai dikerah ke Istana Nijo, Kyoto dan Yoshiteru pula mangkat dalam pertempuran yang tercetus. Ashikaga Yoshihide yang masih kecil diangkat sebagai Shogun baharu, boneka juga. Miyoshi Triumvirate dan Hisahide pula saling berantakan. Manakan mungkin Hisahide mahu tunduk akur kepada pembesar-pembesar itu. Impiannya lebih besar!

Tahun 1566, puak Miyoshi dan puak Matsunaga bermandi d4rah di Nara. Kemenangan tipis berpihak kepada puak Miyoshi. Dalam pertempuran itu, kuil bersejarah Todai-ji yang menjadi lambang keagungan Buddhisme pula terbakar hangus gara-gara tindakan Hisahide yang didakwa sengaja memulakan kebakaran. Apabila berita ini sampai ke seluruh pelosok tanah air, sudah tentu gelombang kemarahan membara-bara dalam mengecam tindakan kufur Hisahide. Tidak ubah seperti dirasuk syaitan. Kesannya, sejarah berpandangan serong terhadapnya sehinggalah ke hari ini.

Tahun 1568, Oda Nobunaga mara ke Kyoto dan puteranya Oda Nobutada dihantar ke Yamato untuk menewaskan puak-puak yang tidak mahu tunduk kepada kekuasaan Oda. Hisahide yakin bahawa ini adalah satu peluang keemasan untuk mempergunakan Oda Nobunaga dan menyimpan kekuatan. Lalu beliau menyerah kalah dan dibenarkan berkhidmat untuk Oda. Sebagai tanda setia, Hisahide menghadiahkan sebuah mangkuk teh bernama Tsukumogami kepada Nobunaga. Dalam kempen menentang puak Azai, Asakura dan Miyoshi, Hisahide berkhidmat dengan baik.

Menariknya pada tahun 1573, Hisahide berkomplot dengan Miyoshi Yoshitsugu untuk mengalahkan Nobunaga. Komplotnya tidak berjaya (tetapi tidak dikesan Nobunaga) dan kerjasamanya dengan Miyoshi gagal sama sekali. Yoshitsugu bukanlah seorang yang mampu bergandingan dengan seorang yang manipulatif seperti Hisahide. Beberapa tahun kemudian, jiwanya kacau. Mindanya yang licik tidak mampu dibendung lagi. Hisahide dan anaknya, Hisamichi pulang ke Istana Shigisan dan seterusnya melakukan persiapan p3rang. Dengan segera Oda Nobutada dan salah seorang pegawainya bernama Tsutsui Junkei dikerah untuk menyampaikan kehendak Nobunaga.

Kehendak Nobunaga kepada pemberontak hanya ada dua. Satu, kepala Hisahide. Dua, mangkuk teh bernama Hiragumo milik Hisahide. Dikatakan bahawa mangkuk teh ini mempunyai corak seakan-akan labah-labah ketika dipanaskan di unggun api. Mangkuk teh ini sangat unik dan menjadi barang kegemaran Hisahide sebagai pengumpul set teh. Ini adalah harta kesayangannya. Nilai estetika dan nostalgianya sangat berharga. Berang dengan kehendak Nobunaga, Hiragumo diisikan dengan serbuk bahan api, lalu ditutup dan dilet0pkannya lantas hanc0r berkecailah tubuh Hisahide.

Tidak sanggup dirinya dijadikan tawanan perang, itulah pengakhiran yang paling sempurna bagi seorang samurai seperti Hisahide. Kita biasa dengar seppvku melalui katana yang menghinggapi perut. Cuma kali ini, mangkuk teh yang menjadi pengganti.

RUJUKAN

All About History Team. (2014, June 12). What was the shortest w4r in history? | All About History. Retrieved December 7, 2019, from https://www.historyanswers.co.uk/history-of-war/what-was-the-shortest-war-in-history/

Hidemi, . (2018, June 27). Hiragumo and Matsunaga Hisahide. Retrieved December 7, 2019, from https://thesengokuarchives.com/2017/05/23/hiragumo-and-matsunaga-hisahide/

Kato, . (2018). Matsunaga Hisahide. Retrieved December 7, 2019, from https://samurai-world.com/matsunaga-hisahide/

Koei. (n.d.). Hisahide Matsunaga | Koei Wiki | Fandom. Retrieved December 7, 2019, from https://koei.fandom.com/wiki/Hisahide_Matsunaga

Seal, F. W. (n.d.). Matsunaga Hisahide. Retrieved December 7, 2019, from https://www.samurai-archives.com/hisahide.html

Turnbull, Stephen (2000). The Samurai Sourcebook. London: Cassell & C0. pp. 58, 228. ISBN 1854095234.

Yabai. (2018, August 30). The Villainous Matsunaga Hisahide. Retrieved December 7, 2019, from http://yabai.com/p/4306


Tsunami Toffee-Apple: “Ombak” Molases Membasahi Boston Amerika

Molases merupakan sebuah sirap hitam yang
terhasil daripada tebu ataupun ubi manis. Amerika Syarikat telah menghasilkan
molases secara berterusan kerana molases mempunyai aroma yang wangi dan rasanya
yang enak. Molases digunakan secara meluas di Amerika Syarikat untuk dijadikan
pemanis dan perasa tambahan kepada makanan. Molases masuk ke Amerika Syarikat
pada awal tahun 1700-an dan sejak itu penghasilan molases berkembang di Amerika
Syarikat terutamanya Boston.

Walau bagaimanapun, pada tahun 1919, satu tragedi hitam telah melanda Boston apabila tsunami molases melimpah ke seluruh bandar Boston. Limpahan molases yang dipanggil juga sebagai Tsunami Toffee-Apple telah meragut nyawa 21 orang dan mencederakan lebih 150 mangsa.

Peristiwa yang berlaku pada 15 Januari 1919 ini terjadi apabila tangki yang dipenuhi dengan molases meletup dan menghasilkan ombak molases yang melanda Boston. Ombak molases itu mencapai tinggi sehingga 15 kaki dan merentasi jalanan kota Boston pada kelajuan 35 mph. Selain itu, limpahan itu juga telah memusnahkan harta benda dan bangunan di Boston serta mengotorkan persekitaran bandar Boston dengan molases yang melekit.

Bagaimana
tangki molases boleh meletup?

Molases pada ketika itu telah disediakan dalam tangki besi seluas 90 kaki yang mengandungi 2 setengah juta galen molases. Molases itu dibawa daripada pembekal mereka di Caribbean untuk kegunaan Syarikat Perindustrian Alkohol Amerika Syarikat. Tangki tersebut berada dalam ukuran 50 kaki di atas tanah untuk perlindungan manakala prosedur pemanasan molases adalah biasa agar molases tersebut mudah untuk diproses. Namun begitu, pada malam sebelum kejadian, suhu di Boston menurun dengan drastik menyebabkan molases di dalam tangka tersebut mengembang lalu meletup sehingga menyebabkan berlakunya limpahan tersebut.

Bagaimana
sirap boleh membunuh?

Seperti yang direkodkan, kebanyakan mangsa ialah pekerja di sekitar tangki itu kerana limpahan itu berlaku dengan cepat tanpa sebarang amaran menyebabkan para pekerja di sekitarnya tidak dapat bertindak menyelamatkan diri. Molases yang melimpah ke jalanan kota Boston dengan cepat dan ganas sehingga memusnahkan bangunan di sekeliling kota Boston. Ramai yang terkorban oleh limpahan ini disebabkan oleh tekstur molases yang melekit dan tebal menyebabkan mereka terperangkap dalam molases tersebut dan mereka maut kerana lemas. Kejadian ini menyebabkan bandar Boston dipenuhi dengan molases dan mengambil beberapa minggu agar Boston bersih dan pulih seperti sediakala.

Rujukan:

1. History 101: Boston Catasthropic Toffee-Apple Tsunami of 1919.

2. Daily Mail: Mysteries of the deadly 1919
Boston molasess tsunami solved.


Bagaimana Reaksi Rom Masa Agama Kristian Mula Disebarkan?

Biarpun Rom sudah lama lenyap setelah penaklukan Konstantinopel tetapi kesan yang ditinggalkan oleh empayar tersebut masih lagi boleh dilihat sehingga ke hari ini. Salah satu kesan itu adalah agama kristian. Apabila Rom menjadikan kristian sebagai pegangan rasmi empayar, agama itu terus tersebar luas ke serta Eropah.

Hilangnya Rom daripada peta dunia tidak langsung merencatkan perkembangan kristian kerana beberapa negara yang pernah menjadi wilayah Rom telah menyebarkan agama itu ke serata pelosok dunia. Jadi boleh dikatakan, Empayar Rom memainkan peranan penting dalam penyebaran kristian hingga menjadi agama paling ramai dianuti oleh manusia.

Namun tahukah anda, pada mulanya Rom sangat menentang kemasukan agama kristian dalam empayar mereka. Macam boleh jadi begitu?

Ketika awal pembentukan Rom, empayar ini menjadikan kepercayaan dewa-dewi sebagai agama rasmi mereka. Bermakna Empayar Rom memiliki banyak tuhan yang mewakili beberapa subjek tertentu. Tuhan-tuhan yang disembah oleh orang Rom kebanyakannya dipengaruhi oleh mitologi Yunani.

Walaupun begitu, empayar Rom masih lagi mengamalkan kebebasan beragama tetapi dengan syarat harus bersifat rom-centric. Jika kepercayaan itu menyalahi konsep ketuhanan masyarakat Rom, pasti akan segera dihapuskan. Hal inilah yang berlaku ketika mula-mula kristian memasuki Empayar Rom.

Buktinya, Jesus Christ telah dihukum bunuh oleh wakil Empayar Rom di Jerusalem atas dakwaan cuba menyebarkan agama baru. Kematian Jesus Christ langsung tidak melemahkan semangat pengikutnya untuk terus menyebarkan agama kristian dalam Empayar Rom. Sedikit demi sedikit, semakin ramai orang Rom yang memeluk agama kristian.

Situasi ini menyebabkan pihak penguasa Rom berasa tergugat dan cuba untuk menghapuskan pengaruh kristian dalam empayar. Bagi menakut-nakutkan rakyat Rom, pihak penguasa di beberapa wilayah telah bertindak menyiksa penganut kristian. Namun seksaan itu langsung tidak menyebabkan penyebaran agama Kristian terhenti.

Maharaja Nero yang ketika itu sedang memerintah Rom cuba menghapuskan agama kristian lantaran ketidakmampuan pegawainya di peringkat wilayah mengatasi masalah tersebut. Apa yang Maharaja Nero adalah menjadikan penganut kristian sebagai kambing hitam kepada peristiwa  Great Fire of Rome. Hal itu sekaligus membenarkan penganut kristian dibunuh tanpa apa-apa bicara.

Lama kelamaan, penentangan terhadap agama Kristian semakin berkurangan tetapi penyiksaan tetap dilakukan oleh Maharaja Decius secara tidak langsung. Baginda telah mengarah setiap kota yang bernaung di bawah Empayar Rom, perlu melakukan ritual korban. Di sini penganut Kristian sering kali menjadi korban atas nama agama pagan Empayar Rom.

Penganut Kristian mula mendapat sedikit kebebasan apabila Constantine menaiki takhta menggantikan Diocletion. Constantine telah menggubal satu undang-undang baru yang benarkan sekalian rakyat Rom termasuklah penganut kristian untuk mengamalkan kepercayaan masing-masing dengan bebas.

Selepas sahaja era Constantine, maharaja Rom yang lain mula berikan banyak kelonggaran kepada penganut agama kristian. Kemuncaknya, Maharaja Theodosius I telah menjadikan kristian sebagai agama rasmi Empayar Rom. Baginda juga bersama-sama Gratian, dan Valentinian II yang bertanggungjawab membentuk kepercayaan kristian berdasarkan Holy Trinity. Selepas itu agama pagan masyarakat Rom semakin dilupakan dan agama kristian berkembang pesat sehingga ke hari ini.

RUJUKAN:

Ricketts, C. (2018, Ogos 9). The growth of christianity in the Roman Empire. History Hit.


17 – 18 Oktober – Perjuangan Bangsa Korea Menentang Diktator

17 & 18 Mei 2020 mempunyai makna khusus bagi orang Korea Selatan.

Pada hari ini, 40 tahun lalu, Leftenan Jeneral Chun Doo-hwan mengisytiharkan darurat yang mencetuskan Kebangkitan Gwangju (광주항쟁, Gwangju Hangjaeng).

Chun Doo-hwan adalah diktator ke-3 dan terakhir dalam sejarah Korea Selatan selepas Syngman Rhee (1948-1960) dan Park Chung-hee (1961-1979).

Seperti Park Chung-hee, Chun Doo-hwan adalah seorang tentera yang naik jadi presiden menerusi rampasan kuasa (kudeta).

Park digelar sebagai Bapa Pembangunan Korea Selatan. Sambil membolot semua kuasa & mengharamkan pembangkang, Park juga membangunkan Korea Selatan dari sebuah negara mundur menjadi gergasi perindustrian.

Park dibvnuh oleh Kim Jae-gyu, anak buahnya sendiri pada 26 Oktober 1979.

Choi Kyu-hah, perdana menteri yang memangku jawatan presiden mencadangkan untuk kembalikan kuasa kepada rakyat.

Chun Doo-hwan (no. 2 dari kanan), pengikut setia Park pula menganggap demokrasi akan melemahkan Korea Selatan & memberi peluang Korea Utara untuk menyerang negara.

Maka pada 12 Disember 1979, Chun melancarkan kudeta dan tentera kembali memerintah.

Tindakan Chun mencetuskan protes di seluruh negara, maka Chun mengisytiharkan darurat pada 17 Mei 1980 dan mengharamkan segala aktiviti politik termasuk protes.

Namun rakyat di bandar Gwangju masih meneruskan protes dengan berhimpun di hadapan Universiti Chonnam bermula 18 Mei.

Orang Gwangju selain menentang pemerintahan diktator, mereka juga menentang apa yang dianggap sebagai hegemoni wilayah Gyeongsang.

Di Korea Selatan wujud sentimen kewilayahan “Gyeongsang vs. Jeolla”.

Gwangju adalah ibu kota Jeolla, manakala Busan adalah ibu kota Gyeongsang.

Park Chung-hee berasal dari Gyeongsang. Jadi di zaman Park, pembangunan hanya fokus kat Gyeongsang. Highway pertama Korea dibina dari tahun 1968-1970 menghubungkan Seoul dan Busan. Daegu di Gyeongsang dibangunkan menjadi bandar ke-3 besar selepas Seoul dan Busan.

Semua kilang dan pelabuhan dibina dekat Gyeongsang. Jeolla diabaikan menjadi wilayah yang mundur. Jadi orang Jeolla tak sanggup tengok Chun yang merupakan orang Gyeongsang berkuasa lagi.

US yang merupakan bekap kerajaan Korea Selatan juga takut kerajaan demokratik akan cenderung ke kiri, berbaik dengan Korea Utara & merosakkan strategi US di rantau Asia Pasifik untuk mengekang pengaruh komunis. Maka US “merestui” Chun untuk menekan kebangkitan Gwangju.

Tentera yang dihantar oleh Chun mula menyerang dan membantai orang awam, mengakibatkan 200 terkorban. Tapi tu angka rasmi, angka sebenar mungkin lebih tinggi mencecah ribuan.

Pada 1 September 1980, Chun mengangkat sumpah sebagai presiden Korea Selatan ke-5, menggubal perlembagaan baharu dan mendirikan “Fifth Republic”.

Walaupun kebangkitan Gwangju berjaya ditekan, namun protes sekali lagi tercetus. Kali ini di Universiti Yonsei di Seoul pada 9 Jun 1987. Chun guna taktik yang sama. Siswa bernama Lee Han-yeol dicederakan di kepala dan meninggal dunia pada 5 Julai 1987.

Kem4tian Lee Han-yeol akhirnya mencetuskan kemarahan rakyat Korea. Jutaan rakyat turun ke jalan di Seoul menuntut keadilan bagi Lee Han-yeol.

Kebangkitan kali ini dikenali sebagai “June Struggle” atau Yugwol Hangjaeng (6월항쟁).

Kali ini dah tak macam 1980. Pemerintahan Chun tak se-efektif Park, pengikut setia Chun makin kurang.

P3rang Dingin yang hampir tamat juga membuat US tidak lagi mementingkan soal membendung komunis. Kali ni US menyebelahi rakyat & mengingati Chun supaya jangan guna kekerasan.

Akhirnya Chun melepaskan kuasa pada 10 Julai 1987 kepada timbalannya Roh Tae-woo.

PRU yang bebas diadakan pada Disember 1987. Tapi disebabkan undi di kalangan calon pejuang demokrasi (Kim Young-sam & Kim Dae-jung) pecah, maka Roh (juga seorang tentera) menang & jadi presiden.

Perlembagaan baharu digubal, “Sixth Republic” didirikan sehingga hari ini. Disebabkan orang Korea dah serik dengan diktator, maka perlembagaan menetapkan presiden hanya boleh pegang satu penggal (5 tahun).

Chun yang takut dengan keselamatan diri telah sorok di kuil Buddha bernama Baekdamsa di Gangwon dan jadi sami, lari daripada orang awam yang berdendam dengan dia atas kekejamannya terhadap orang Gwangju.

Pada tahun 1993, akhirnya Korea ada presiden dari kalangan orang awam iaitu Kim Young-sam.

Dengan itu honeymoon period Chun dan Roh pun tamat. Pada tahun 1995, kedua-dua Chun dan Roh dihadapkan ke mahkamah dan dibicarakan atas jenayah mereka terhadap rakyat.

Chun disabitkan hukuman penjara seumur hidup, Roh 17 tahun. Tapi pada tahun 1997, mereka telah diampunkan oleh Presiden Kim Dae-jung.

Chun masih hidup hari ini, berumur 89 tahun. Tapi masih naik turun mahkamah atas pelbagai tuduhan. Time COVID pun tak senang.

Malah baru-baru ni ada NGO yang mendirikan patung Chun di Gwanghwamun Square. Orang awam yang lalu akan pukul dan tampar patungnya melepaskan geram.

Walaupun Kebangkitan Gwangju gagal dan berakhir dengan tragedi, namun ia dianggap sebagai titik permulaan pendemokrasian (minjuhwa) dan diabadikan dalam filem seperti May 18 (2007) dan A Taxi Driver (2017).

Bukan saja ia turning point kepada Korea berubah dari sebuah negara authoritarian menjadi demokrasi, malah ia juga turning point kepada persepsi orang Korea terhadap US. Orang mula sedar sikap hipokrit US. Kehadiran tentera US di Korea Selatan semakin tidak dialu-alukan.

Selalu dengar orang merungut pasal Malaysia tak se-maju Korea, tapi mungkin tak ramai sedar yang kemajuan mereka datang dengan harga pemerintahan diktator dan pertumpahan darah yang masih menjadi trauma dalam sejarah mereka.


Dron Buatan Turki Bikin Barat Terkencing?

Libya. Syria. Nagorno-Karabakh. Dan terbaru Ukraine. Dron TB2 buatan firma pertahanan Turki, Baykar Aviation terbukti menjadi duri dalam daging kepada pihak musuh sehingga mengubah haluan peperangan memihak kepada pemiliknya.

Tetapi bagaimana semua ini bermula? Semuanya bermula gara-gara tindakan Amerika Syarikat melarang eksport dron ke Turki sekitar 2014. AS bimbang dron yang dieksport akan digunakan terhadap kumpulan pemisah Kurdis, PKK bukan saja di Turki tetapi di luar negara termasuk Syria dan Iraq.

Bukan sekali Presiden Recep Tayyip Erdogan yang ketika itu memegang jawatan Perdana Menteri Turki melobi AS untuk menjual dron Predator kepada Ankara sejak 2009. Bagaimanapun, Kongres AS ketika itu bertegas untuk tidak meluluskan penjualan dron tersebut kepada Turki. Berang, Turki mula membangunkan program dronnya sendiri diketuai oleh CTO Baykar dan menantu Erdogan, Selcuk Bayraktar.

Keupayaan TB2 mula terbukti menerusi ujian penerbangannya pada Disember 2015. Menerusi ujian tersebut, TB2 berjaya melepaskan roket ke arah sasaran buat kali pertama melalui sistem penghantaran Hornet. TB2 juga turut dilengkapkan dengan senjata dan bom mini bertujuan untuk tidak memberi terlalu banyak beban kepada dron semasa penerbangan.

Sejak itu, dron TB2 mula menunjukkan prestasi memberangsangkan di setiap medan perang yang disertainya. Konflik Nagorno-Karabakh menyaksikan lebih 500 serangan Azerbaijan ke atas semua aset pertahanan Armenia buatan Rusia seperti kereta kebal, sistem pertahanan peluru berpandu dan artileri. Malah, wakil Republik Nagorno-Karabakh ke Amerika Syarikat, Robert Avetisyan turut mengakui Armenia kalah dalam konflik itu akibat kekuatan TB2.

TB2 menjadi duri dalam daging kepada Armenia setiap kali ia beroperasi. Walaupun ia terbang perlahan dan kipasnya mudah dilihat, Armenia seolah-olah tiada jawapan terhadap keberkesanan dron itu di medan Nagorno-Karabakh. Hal ini merungsingkan diaspora Armenia di luar negara terutama AS sehingga mendorong mereka melobi Kongres AS agar menghalang semua jualan komponen TB2 daripada diperoleh Baykar.

Hal ini sudah disedari oleh Baykar terutama selepas pendedahan akhbar The Guardian berkenaan TB2 pada 2019. Dalam kenyataan terbaru mereka di Instagram, firma Turki itu memberitahu 93% komponen dron kini dibuat secara domestik. Malah, jika ada sekatan sekalipun, ramai pakar pertahanan percaya langkah tersebut tidak berhasil berikutan sifat pembuatan dron yang modular dan boleh diganti dengan komponen lain.

Jika Rusia merasakan kejayaan TB2 di Nagorno-Karabakh didorong oleh nasib, semuanya berubah di Libya. Pada 2019, wujud konflik antara kerajaan sementara Libya yang mendapat sokongan Pertubuhan Bangsa Bersatu (PBB) dan Turki (GNA) dengan Jeneral Khalifa Haftar yang disokong Mesir, Emiriah Arab Bersatu (UAE) dan kontraktor swasta Rusia, Wagner Group.

Pada awalnya, momentum memihak kepada Haftar dan sekutu-sekutunya terutama dengan sokongan dron buatan China, Wing Loong yang dikawal juruterbang-juruterbang UAE. Tetapi semua itu berubah apabila GNA membawa masuk dron-dron TB2 pada Disember 2019.

Sejak itu, TB2 bukan saja membantu tentera-tentera GNA mara malah menjadi duri dalam daging kepada aset-aset pertahanan Haftar termasuk sistem pertahanan anti-pesawat buatan Rusia, Pantsir-S1. Sekurang-kurangnya sembilan unit Pantsir-S1 musnah di tangan TB2. Bantuan TB2 turut membolehkan GNA merampas semula bandar-bandar Libya yang dikawal pasukan Haftar sebelum ini.

Ini turut menjelaskan mengapa Rusia mengamuk dengan Turki selepas Ukraine menggunakan dron tersebut dalam konflik Ukraine-Rusia. Puluhan kereta perisai dan artileri menjadi sasaran dron tersebut sejak konflik bermula. Malah, ramai penganalisis pertahanan percaya TB2 digunakan sebagai cara mengalihkan perhatian kapal perang Rusia Moskva sebelum ia dikaramkan dengan serangan peluru berpandu Neptune pada April lepas.

Setakat ini, tiada negara yang dapat mencapai apa yang diusahakan oleh Bayraktar. Bagi penasihat industri pertahanan yang berpangkalan di Turki, Arda Mevlutoglu, Bayraktar berjaya mencapai keseimbangan dari segi harga produk, teknologi dan prestasi di lapangan. Firma tersebut turut membantu menambahbaik pengeluaran dron pada kadar yang pantas dan mudah.

Secara tidak langsung, TB2 juga membantu mengukuhkan dasar luar Turki pimpinan Erdogan. Misalnya pada Mac 2020, gabungan dron TB2 dan Anka-S menakutkan angkatan tentera Syria yang dihantar ke Idlib. Serangan bertubi-tubi dua dron itu memaksa Syria bersetuju memeterai gencatan senjata yang kini memasuki tahun kedua.

Selain membekalkan dron, Turki turut menghantar juruterbang, tenaga pengajar dan jurutera diperlukan bagi melatih klien-klien Baykar menggunakan TB2. Baykar turut membina kilang-kilang TB2 di luar negara termasuk Ukraine. Tambah Mevlutoglu, dengan cara ini, ia mengeratkan lagi hubungan luar yang terjalin antara Turki dengan negara-negara klien dan mempengaruhi dasar luar di sesebuah rantau baik di Afrika, Timur Tengah atau Eropah Timur.

Dari segi ekonomi, tidak diketahui jumlah sebenar TB2 dijual di luar negara. Tetapi jika dijual sebahagiannya pun, ia amat menguntungkan kepada industri pertahanan Turki. Eksport industri senjata Turki telah meningkat dari AS$250 juta (RM1.1 bilion) pada 2002 kepada AS$3 bilion (RM13.15 bilion) pada tahun lepas. Dan ramai menjangkakan angka itu boleh mencecah AS$4 bilion (RM17.5 bilion) pada akhir tahun ini. Jualan TB2 bukan saja merangkumi jualan produk dan alat ganti tetapi juga dari segi latihan dan penyelenggaraan.

Walaupun eksport TB2 dikawal oleh kerajaan dan perlu mendapat kelulusan Kementerian Pertahanan dan Pejabat Presiden Turki, hakikatnya ia boleh dibeli oleh mana-mana negara yang berminat. Selain Ukraine dan GNA, Maghribi, Poland dan Kuwait juga merupakan klien Turki untuk TB2. Cuma yang bezanya untuk dron-dron TB2 mereka ialah jenis sistem turet yang digunakan.

Sebelum ini, Baykar menggunakan sistem turet MX-15D buatan firma Kanada, Wescam. Tetapi akibat pendedahkan akhbar The Guardian pada 2019, sistem tersebut tidak lagi dibekalkan kepada mereka. Ini memaksa Baykar beralih kepada firma pertahanan Turki, Aselsan untuk membangunkan sistem CATS FLIR sebagai alternatif kepada MX-15D.

Tetapi bagi para klien Baykar, mereka lebih suka mendapatkan TB2 sebelum memasang MX-15D pada dron mereka. Ini kerana sistem tersebut lebih ringan daripada sistem CATS FLIR buatan Aselsan dan menunjukkan prestasi lebih baik di lapangan.

Dan kini, Baykar telah memperkenalkan generasi terbaru TB2 iaitu Bayraktar Akinci. Baru beroperasi sejak setahun lepas, ia berupaya terbang pada altitud yang lebih tinggi dan membawa lebih banyak roket dan bom berbanding TB2. Dan pada April lepas, Akinci digunakan buat kali pertama untuk operasi anti-PKK di Iraq.

Pengenalan Akinci dijangka akan menambah pening kepala Barat terhadap dron buatan Turki selepas TB2. Dengan TB2 telah mengubah haluan peperangan di seluruh dunia, ia bukan sekadar dron bersenjata di medan perang. Tetapi secara tidak langsung, ia turut menonjolkan semangat inovasi dan kelicikan dasar luar Turki dalam dunia yang semakin mencabar hari ini.

RUJUKAN

Gatopoulos, A. (2020, 28 Mei). ‘Largest drone war in the world’: How airpower saved Tripoli. Al-Jazeera.

Daraghi, B. (2022, 28 Mei). Drone envy: How Turkey’s sought-after combat weapon wins wars but also risks starting them. The Independent.

Witt, S. (2022, 9 Mei). The Turkish Drone That Changed the Nature of Warfare. The New Yorker.


Petanda Kiamat Apabila Bumi Arab Kembali Menghijau

Rasulullah s.a.w takkan pernah sama sekali berbohong dalam setiap sabda baginda. Ini termasuk tanda-tanda hari kiamat. Salah satu tanda kiamat yang dinyatakan baginda ialah bumi Semenanjung Tanah Arab akan kembali menghijau.

Salah satu hadis Rasulullah s.a.w yang menyebut tentang perihal ini ialah satu hadis yang diriwayatkan oleh Muaz bin Jabal r.a. Sabda baginda ini dibuat semasa ekspedisi Negara Islam Madinah (NIM) ke Tabuk pada tahun kesembilan Hijrah (630 Masihi). Ekspedisi ini dilancarkan selepas NIM menerima khabar angin pihak Rom Timur/Byzantine merancang untuk menyerang Madinah.

Walaupun sekadar khabar angin, Rasulullah s.a.w tidak mahu mengambil risiko. Lantas, 30,000 orang tentera dikumpulkan di Madinah sebelum angkatan perang NIM ini mara ke Tabuk. Walaupun ekspedisi ini berakhir tanpa sebarang pertempuran, ia merupakan satu amaran kepada kuasa-kuasa asing agar tidak cuba menggugat NIM di Semenanjung Tanah Arab.

Sebelum kita sambung, kami cadangkan korang dapatkan KITAB TAMADUN ISLAM. Barat sentiasa momokkan Islam tiada sumbangan kepada ketamadunan dunia. Itu auta di mana kebanyakan asas ketamadunan moden hari ini berpunca daripada Zaman Keemasan Islam. Nak tau lagi, dapatkan KITAB TAMADUN ISLAM sekarang! Beli di Shopee: https://shopee.com.my/The-Patriots-Kitab-Tamadun-Islam.-i.238336777.5538250581

Muaz meriwayatkan, para sahabat telah keluar bersama Rasulullah s.a.w pada tahun ekspedisi Tabuk. Kemudian beliau mendengar baginda bersabda, “Sesungguhnya, esok kamu akan singgah di mata air Tabuk, Insya-Allah. Kamu juga akan sampai ke situ pada waktu Dhuha. Maka sesiapa dalam kalangan kamu yang telah sampai di situ, jangan sesekali  menyentuh airnya sehingga aku sampai.”

Lalu para sahabat pun sampai di mata air tersebut dan menunggu kehadiran baginda. Setelah Rasulullah s.a.w sampai, para sahabat mengambil air dari mata air berkenaan menggunakan tangan sedikit demi sedikit sehingga terkumpul dalam sebuah bekas. Selepas berpuas hati melihat jumlah air di dalamnya, Rasulullah s.a.w membasuh kedua-dua tangan dan muka dengan air tersebut sebelum ia dicurahkan kembali ke dalam mata air berkenaan.

Dengan izin Allah s.w.t, mata air tersebut melimpah sehingga semua ahli ekspedisi Tabuk dapat minum. Setelah itu, baginda bersabda kepada Muaz, “Wahai Muaz, jika panjang umur kamu, lambat laun kamu pasti melihat kawasan ini dipenuhi tanaman.” (Riwayat Muslim)

Dalam satu hadis yang lain, Rasulullah s.a.w bersabda, “Tiada berlakunya kiamat sehingga harta melimpah-ruah, sehingga seseorang keluar dengan membawa zakat hartanya namun tidak menjumpai orang yang layak menerimanya. Tidak berlakunya kiamat sehingga tanah Semenanjung Tanah Arab kembali hijau dipenuhi sungai.” (Riwayat Muslim)

Hadis-hadis ini turut disokong oleh satu kajian arkeologi yang dibuat oleh kerajaan Arab Saudi sekitar tahun 70-an. Ini disusuli oleh satu lagi kajian saintifik yang dibiaya Raja Abdullah pada 2012. Bagi memastikan kajian tersebut tidak mudah dibangkang oleh mana-mana pihak, komposisi kumpulan saintis terdiri daripada saintis Islam dan bukan Islam termasuk beberapa saintis Arab Saudi.

Selepas beberapa tahun membuat pemerhatian dan kajian di lapangan, kumpulan saintis ini membuat satu kesimpulan: bumi Semenanjung Tanah Arab pernah hijau satu ketika dahulu. Disebabkan kehijauan bumi ciptaan Ilahi ini, ia memudahkan manusia pergi sana sini daripada Afrika ke benua lain. Selain itu, ia juga pernah dihuni oleh haiwan-haiwan yang sinonim dengan kehijauan alam seperti harimau, gajah dan badak air. Pendek kata, bumi Afrika hari ini merupakan gambaran apa yang berlaku di tanah Arab satu ketika dahulu.

Tetapi kitaran masa menukar tanah wilayah tersebut menjadi gersang dan tandus. Namun begitu, perubahan masa selama ribuan dan jutaan tahun yang sama ditambah dengan perubahan iklim menjadikan tanah Arab kembali menghijau. Ini sekaligus membuktikan sabda-sabda Rasulullah s.a.w 1,400 tahun dahulu benar!

Selain itu, dapatan-dapatan arkeologi turut mengukuhkan kesimpulan yang dibuat. Salah satunya ialah aktiviti manusia prasejarah yang dikatakan berlaku 400,000 tahun lalu. Terlampau banyak artifak yang ditemui dengan kebanyakannya ditemui di pinggir padang pasir yang berwarna putih kelabu.

Putih kelabu? Apa kena-mengenanya dengan dua hadis Rasulullah s.a.w ini? Untuk pengetahuan semua, kawasan yang ada tompok putih kelabu sebenarnya merujuk kepada kawasan yang pernah digenangi air satu ketika dahulu – lebih tepat sebuah tasik yang besar. Tasik ini pastinya mampu menampung hidupan yang wujud di situ termasuk haiwan, tumbuhan dan manusia prasejarah. Itu jelas menunjukkan bumi Arab pernah menghijau dan akan kembali menghijau mengikut kitaran masa-Nya.

Jadi, dengan semua ini, apa yang dinyatakan Rasulullah s.a.w itu bukan auta tetapi fakta! Jadi, kalau masih nak tolak hadis-hadis ini, apa halnya kehijauan di Tanah Haram? Masih nak nafikan lagi?

RUJUKAN

Associated Press. (2021, September 2). Middle East deserts were once home to rivers, lush green grassland with hippos: Study. Al Arabiya.

Gornall, J. (2015, Mei 13). When Arabia was green: lush grasslands helped early man make leap out of Africa. The National News.

Mohd Nathir, K. A. (2020, 28 September). Gurun gersang mula menghijau. Harian Metro.